MT Il-Ġurnal Uffiċjali tal-Unjoni Ewropea L 59/87

DEĊIŻJONI TAL-KUMMISSJONI (UE) 2016/288

tas-27 ta' Marzu 2015

dwar l-skema ta' għajnuna SA.34775 (13/C) (ex 12/NN) implimentata mir-Renju Unit — L-Imposta fuq l-Aggregati

(notifikata bid-dokument numru C(2015) 2141)

(It-test Ingliż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li sejħet lill-partijiet interessati sabiex jissottomettu l-kummenti tagħhom skont dawk id-dispożizzjonijiet (1), u wara li kkunsidrat il-kummenti tagħhom,

Billi:

1. IL-PROĊEDURA

(1) Permezz ta' ittra datata l-20 ta' Diċembru 2001 (irreġistrata fit-28 ta' Diċembru 2001), l-awtoritajiet tar-Renju Unit (kif imsejħin fil-bqija tad-dokument) innotifikaw lill-Kummissjoni skema ta' għajnuna intitolata “introduzzjoni gradwali tal-imposta fuq l-aggregati fl-Irlanda ta' Fuq”. Fin-notifika tagħhom, l-awtoritajiet tar-Renju Unit għarrfu lill-Kummissjoni li kien biħsiebhom jintroduċu imposta fuq l-aggregati b'effett mill-1 ta' April 2002. Din l-imposta kellha tiġi introdotta permezz tal-Att Finanzjarju tal-2001, Parti 2, Sezzjonijiet 16 sa 49 u Skedi 4 sa 10. L-iskema ta' għajnuna nfisha (introduzzjoni gradwali tal-imposta fuq l-aggregati fl-Irlanda ta' Fuq) kienet deskritta bħala waħda li tikkonsisti fl-introduzzjoni tal-imposta f'bosta stadji fl-Irlanda ta' Fuq sabiex tinżamm il-kompetittività internazzjonali tal-kumpaniji fl-Irlanda ta' Fuq li jimmanifatturaw prodotti pproċessati bħall-konkrit u l-asfalt mill-aggregati. Din l-introduzzjoni gradwali tal-imposta għall-Irlanda ta' Fuq kellha tiddaħħal permezz tal-Att Finanzjarju tal-2002.

(2) Minbarra n-notifika, fis-27 ta' Settembru 2001 il-Kummissjoni rċiviet ilment mingħand żewġ kumpaniji li kienu attivi fl-estrazzjoni u l-ipproċessar tal-aggregati u, fil-15 ta' April 2002, ilment ieħor, ippreżentat mill-British Aggregates Association (“BAA”). L-ilmentaturi qiesu li l-Att Finanzjarju tal-2001 kien jinvolvi għajnuna mill-Istat għall-prodotti u l-proċessi eżentati mill-imposta fuq l-aggregati (l-“AGL”) u qiesu li d-derogi marbutin mal-Irlanda ta' Fuq kienu għajnuna li kienet inkopatibbli mas-suq intern.

(3) Wara li fil-21 ta' Frar 2002 ġiet sottomessa iktar informazzjoni, fl-24 ta' April 2002 il-Kummissjoni adottat deċiżjoni li ma tqajjimx oġġezzjonijiet fir-rigward tal-AGL (2). Qieset li l-eċċezzjonijiet differenti li hemm fl-Att Finanzjarju tal-2001 kienu ġġustifikati mil-loġika tat-taxxa u li l-Att Finanzjarju tal-2001 ma kienx jinvolvi għajnuna mill-Istat. Il-Kummissjoni qieset ukoll li l-introduzzjoni gradwali tal-AGL fl-Irlanda ta' Fuq kienet tikkostitwixxi għajnuna li kienet kompatibbli mas-suq intern.

(4) Fit-12 ta' Lulju 2002, il-BAA fetħet kawża għall-annullament tad-deċiżjoni tal-Kummissjoni tal-24 ta' April 2002, irreġistrata bħala l-Kawża T-210/02. Fit-13 ta' Settembru 2006, il-Qorti Ġenerali ċaħdet it-talbiet għal kollox. Fis-27 ta' Novembru 2006, il-BAA appellat is-sentenza tal-Qorti Ġenerali. Permezz tas-sentenza tat-22 ta' Diċembru 2008 fil-Kawża C-487/06 P, il-Qorti tal-Ġustizzja annullat is-sentenza appellata u rreferiet il-kawża lura lill-Qorti Ġenerali.

(5) Fis-7 ta' Marzu 2012, fis-sentenza tagħha fil-Kawża T-210/02 RENV, il-Qorti Ġenerali ħassret id-deċiżjoni tal-Kummissjoni msemmija fil-Premessa 3 iktar 'il fuq. Il-Qorti Ġenerali sabet li l-Kummissjoni naqset milli turi li d-differenzjazzjoni tat-taxxa marbuta mal-eżenzjoni hija ġġustifikata fuq il-bażi tal-prinċipju ta' taxxa normali li fuqu hija msejsal-AGL jew fuq il-bażi tal-objettiv ambjentali tal-AGL. Il-Qorti Ġenerali sabet b'mod partikolari li l-Kummissjoni ma kinitx ħadet f'kunsiderazzjoni l-prinċipju ta' taxxa normali sabiex tistabbilixxi l-għamla selettiva ta' kwalunkwe vantaġġ iġġenerat mill-AGL. F'dan ir-rigward, il-Qorti Ġenerali indikat l-inkonsistenzi fit-terminoloġija użata mill-Kummissjoni fid-deċiżjoni tagħha, jiġifieri fir-rigward tat-termini aggregati “verġni”, “primarji” u “sekondarji”, li ma kinux jikkorrispondu għat-termini użati fl-Att Finanzjarju tal-2001, kif emendat. Barra minn hekk, il-Kummissjoni ma kinitx spjegat fid-deċiżjoni tagħha għaliex ċerti materjali eżentati (użati bħala aggregati, bħal aggregati tat-tafal) ma kinux fl-istess sitwazzjoni legali u fattwali bħall-materjal intaxxat.

(6) Wara li ġiet annullata d-Deċiżjoni tal-Kummissjoni tal-24 ta' April 2002, il-Kummissjoni kienet meħtieġa terġa' tivvaluta jekk l-eżenzjonijiet, l-esklużjonijiet u l-ħelsien mit-taxxa stipulati fl-Att Finanzjarju tal-2001, kif emendati mill-Att Finanzjarju 2002 u l-Att Finanzjarju 2007, kinux jikkostitwixxu għajnuna mill-Istat. Il-Kummissjoni rreġistrat il-fajl b'referenza tan-NN, peress li l-AGL kienet ilha fis-seħħ mill-1 ta' April 2002. Il-kwistjoni tal-kompatibbiltà tal-introduzzjoni gradwali tal-AGL fl-Irlanda ta' Fuq ġiet eżaminata fil-kuntest ta' proċedura oħra (ara SA.18859 (11/C) — Ir-Renju Unit — Eżenzjoni mill-Imposti fuq l-Aggregati fl-Irlanda ta' Fuq).

(7) Minbarra l-osservazzjonijiet u s-sottomissjonijiet ippreżentati matul il-proċedimenti quddiem il-Qrati tal-Unjoni, l-ilmentatur bagħat iktar kummenti u informazzjoni lill-Kummissjoni fit-13 ta' Ġunju 2012 u s-26 ta' Ottubru 2012. Dawk il-kummenti ngħaddew lir-Renju Unit fil-15 ta' Mejju 2013. Fis-27 ta' Settembru 2012 u s-27 ta' Mejju 2013, l-awtoritajiet tar-Renju Unit ipprovdew iktar informazzjoni dwar l-AGL.

(8) Permezz ta' ittra datata l-31 ta' Lulju 2013, il-Kummissjoni għarrfet lir-Renju Unit li kienet iddeċidiet li tiftaħ il-proċedura stabbilita fl-Artikolu 108(2) tat-Trattat fir-rigward tal-eżenzjonijiet mit-taxxa, l-esklużjonijiet mit-taxxa u l-ħelsien mit-taxxa stabbiliti fis-Sezzjonijiet 17(3)(e), 17(3)(f)(i) u (ii), is-Sezzjoni 17(4)(a) (diment li l-materjal eżentat jikkonsisti kompletament f'faħam, linjite, shale, lavanja li jintuża bħala aggregat jew jikkonsisti primarjament f'faħam, linjite, shale u lavanja), is-Sezzjoni 17(4)(c)(i) u (ii) (meta jikkonsisti primarjament fi skart), 17(4)(f) (f'dak li għandu x'jaqsam mat-tafal), 18(2)(b) (diment li jkun marbut ma' proċess eżentat li jipprovdi għal materjali li jintużaw bħala aggregati) u 30(1)(b) (diment li jkun marbut ma' proċess eżentat skont it-tifsira tas-Sezzjoni 18(2)(b) li jipprovdi għal materjali li jintużaw bħala aggregati) tal-Att Finanzjarju tal-2001, kif emendat mill-Att Finanzjarju tal-2002 u l-Att Finanzjarju tal-2007. Il-Kummissjoni ma ressqet ebda oġġezzjoni għall-eżenzjonijiet mit-taxxa, l-esklużjonijiet mit-taxxa u l-ħelsien mit-taxxa stabbiliti fis-Sezzjonijiet 17(2)(b), 17(2)(c), 17(2)(d), 17(3)(b), 17(3)(c), 17(3)(d) u 17(3)(da), 17(4)(d)) u 17(4)(e), is-Sezzjoni 17(4)(a) (diment li l-materjal eżentat jikkonsisti kompletament f'faħam, linjite, shale, lavanja li jintuża għal skopijiet oħrajn għajr aggregat), is-Sezzjoni 17(4)(c) (meta jikkonsisti kompletament fi skart), is-Sezzjoni 17(4)(f) (ħlief għat-tafal), is-Sezzjoni 18(2)(a), is-Sezzjoni 18(2)(b) (diment li jkun marbut ma' materjali li ma jintużawx bħala aggregati), is-Sezzjoni 18(2)(c), is-Sezzjoni 30(1)(a), is-Sezzjoni 30(1)(b) (diment li jkun marbut ma' proċessi eżentati skont it-tifsira tas-Sezzjoni 18(2) (a) u (c)), is-Sezzjoni 30(1)(b) (diment li jkun marbut ma' proċess eżentat skont it-tifsira tas-Sezzjoni 18(2)(b) li jipprovdi għal materjali li ma jintużawx bħala aggregati) u s-Sezzjoni 30(1)(c) tal-Att Finanzjarju tal-2001, kif emendat mill-Att Finanzjarju tal-2002 u l-Att Finanzjarju tal-2007, fuq il-bażi li ma jikkostitwixxux għajnuna mill-Istat skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.

(9) Id-deċiżjoni tal-Kummissjoni li tibda l-proċedura kienet ippubblikata fil-Ġurnal Uffiċjali tal-Unjoni Ewropea (3) (id-“Deċiżjoni ta' Ftuħ”). Il-Kummissjoni stiednet lill-partijiet interessati sabiex jippreżentaw il-kummenti tagħhom dwar l-għajnuna.

(10) Il-Kummissjoni rċiviet kummenti estensivi mingħand sittax-il parti interessata bejn l-20 ta' Diċembru 2013 u s-17 ta' Jannar 2014, informazzjoni supplimentari mingħand membru tal-British Aggregates Association fl-10 ta' Frar 2014 u mingħand il-British Aggregates Association fil-5 ta' Marzu 2014. Fis-27 ta' Mejju 2014 u t-13 ta' Ġunju 2014 ingħaddew lir-Renju Unit, li mbagħad ingħata l-opportunità li jwieġeb. Ir-Renju Unit issottometta t-tweġiba tiegħu permezz ta' ittra datata t-30 ta' Ġunju 2014. Barra minn hekk, issottometta osservazzjonijiet dwar id-Deċiżjoni ta' Ftuħ fl-1 ta' Ottubru 2013, il-31 ta' Ottubru 2013 u t-28 ta' Frar 2014.

(11) Il-Kummissjoni talbet iktar informazzjoni mingħand ir-Renju Unit fl-14 ta' Lulju 2014, l-1 ta' Settembru 2014, it-8 ta' Settembru 2014, u t-28 ta' Novembru 2014. Ir-Renju Unit ipprovda t-tali informazzjoni fid-29 ta' Awwissu 2014, id-9 ta' Settembru 2014, it-18 ta' Settembru 2014 u t-8 u d-9 ta' Diċembru 2014.

(12) Wara laqgħa tripartitika fil-15 ta' Lulju 2014, il-Kummissjoni talbet sabiex flimkien, ir-Renju Unit u l-BAA, jissottomettu iktar informazzjoni fit-18 ta' Lulju 2014. Din l-informazzjoni ġiet sottomessa lill-Kummissjoni fit-8 ta' Settembru 2014. Fil-15 ta' Settembru 2014 il-BAA ssottomettiet iktar informazzjoni bħala tweġiba għall-mistoqsijiet li għamlet il-Kummissjoni. Imbagħad l-informazzjoni ngħaddiet lill-awtoritajiet tar-Renju Unit fis-17 ta' Ottubru 2014, li wieġbu fit-12 ta' Novembru 2014, l-14 ta' Novembru 2014 u s-17 ta' Novembru 2014.

(13) Il-Kummissjoni talbet iktar informazzjoni mingħand il-BAA fl-10 ta' Lulju 2014 u s-16 ta' Ottubru 2014. Il-BAA pprovidet it-tali informazzjoni fis-6 ta' Novembru 2014 u l-21 ta' Novembru 2014. L-informazzjoni ngħaddiet lill-awtoritajiet tar-Renju Unit fit-2 ta' Diċembru 2014, li wieġbu fit-18 ta' Diċembru 2014.

2. DESKRIZZJONI DDETTALJATA TAL-MIŻURA

2.1. IL-KUNĊETT TA' AGGREGATI

(14) L-aggregati jintużaw fis-settur tal-bini. Ġeneralment (4) jistgħu jiġu deskritti bħala korrispondenti għal materjal granulari jew partikolat li, minħabba l-proprjetajiet inerti fiżiċi u kimiċi tiegħu, tajjeb sabiex jintuża waħdu jew billi jiżdied miegħu siment, ġir jew materjal bituminuż fil-bini bħall-konkrit (5), żrar tat-toroq, asfalt jew gandotti tad-drenaġġ (6), jew sabiex jintużaw bħala mili fil-bini (7). L-aggregat jista' jkun naturali, manifatturat jew riċiklat (8). Id-Deċiżjoni ta' Ftuħ tiddeskrivi f'dettall il-kunċett ta' aggregati u l-użu tal-aggregati fil-Premessi 8 sa 13.

(15) Id-definizzjoni ta' aggregati hija marbuta mill-qrib mal-użi possibbli ta' ċerti materjali granulari jew partikulati mqattgħin mill-barrieri fis-settur tal-bini, kif spjegat iktar 'il fuq fil-Premessa 14, peress li dan huwa dak li primarjament jiddistingwi l-kunċett ta' aggregati mill-kunċett ta' minerali.

(16) L-aggregati naturali huma aggregati li jseħħu naturali u li jistgħu jintużaw mingħajr ipproċessar industrijali. Dawn huma ramel, żrar u ġebel imfarrak (9) u huma estratti minn barrieri u fosos taż-żrar jew mit-tħammil tal-baħar.

(17) L-aggregati rriċiklati ġejjin min materjali riproċessati li qabel kienu użati fil-bini, inklużi residwi minn bini u t-tiġrif (10).

(18) L-aggregati manifatturati ġeneralment ikunu aggregati ħfief u b'densità għolja manifatturati għal skopijiet speċjalizzati. Huma prodotti wara li jiġi applikat proċess industrijali (normalment proċess termali). L-eżempji huma: aggregat tal-gagazza, aggregat tat-tafal espandut, aggregat tal-perlit espandut, aggregat tax-xoffa tal-polistiren espandut (11).

(19) Materjali li huma adattati sabiex jintużaw bħala aggregati jistgħu jintużaw ukoll sabiex jiġu manifatturati prodotti oħrajn. F'dak is-sens, l-industrija tagħmel distinzjoni bejn użi bħala aggregati ta' materjali tar-ramel, żrar u ġebel imfarrak u użi mhux bħala aggregati (12) ta' materjali tar-ramel, żrar u ġebel imfarrak. Użi mhux bħala aggregati ta' ġebel, ramel u żrar huma, pereżempju, il-produzzjoni ta' siment, ħġieġ u użi industrijali (13) jew agrikoli oħrajn (14).

2.2. L-ISFOND GĦALL-AGL U L-OBJETTIV TAGĦHA

(20) L-aggregat huwa riżorsa naturali ristretta, f'termini tas-siti fejn jista' jiġi estratt b'mod aċċettabbli (15). It-tqattigħ tal-aggregat mill-barrieri jieħu żoni kbar fit-terminu medju u fit-tul u jikkawża ħsara ambjentali u tniġġis.

(21) Wara sensiela ta' azzjonijiet immirati lejn l-indirizzar tat-tħassib ambjentali tat-tqattigħ tal-aggregati mill-barrieri li huma deskritti fil-Premessi 15 sa 18 tad-Deċiżjoni ta' Ftuħ, l-AGL ġiet introdotta f'April 2002 bil-għan li tħeġġeġ l-użu iktar effiċjenti tal-aggregati fl-industrija tal-bini billi: — Fi ħdan il-prezz tal-aggregati jiġu internalizzati wħud mill-problemi ambjentali tal-estrazzjoni tal-aggregati, bħal storbju, trab, intrużjoni viżwali u telf ta' bijodiversità. F'dak is-sens, l-AGL għandha tħeġġeġ l-estrazzjoni effiċjenti tal-aggregati u tħeġġeġ l-ekonomija fl-użu u inqas ħela fis-sit tal-kostruzzjoni. — It-tħeġġiġ ta' bidla fid-domanda lil hinn minn aggregati estratti b'mod deliberat favur alternattivi bħal: — aggregati riċiklati — skart u prodotti sekondarji minn proċessi oħrajn, inkluża l-estrazzjoni ta' minerali oħrajn (skart mill-estrazzjoni ta' tafal u faħam, skart minn ħġieġ u tajers) (16).

(22) F'dan ir-rigward, l-awtoritajiet tar-Renju Unit kienu spjegaw dakinhar tad-Deċiżjoni tal-Ftuħ li l-aggregati għall-użi fil-bini huma prodott b'valur relattivament baxx, speċjalment meta mqabblin mal-ispejjeż totali tal-proġetti ta' bini li għalihom jikkontribwixxu l-aggregati. L-aggregati jistgħu jiġu estratti mill-art b'mod relattivament faċli. Għaldaqstant, mingħajr sinjali tal-prezzijiet addizzjonali, bħal dak mogħti mill-AGL, ma hemm ebda inċentiv sabiex l-aggregati jintużaw b'effiċjenza.

(23) Barra minn hekk, mingħajr sinjali tal-prezzijiet oħrajn, ir-riċiklaġġ tal-aggregati ma jkunx vijabbli ekonomikament. L-awtoritajiet tar-Renju Unit qiesu li l-inċentivar tal-użu tal-aggregati riċiklati, li mhuwiex perfett minħabba l-problemi ambjentali tiegħu bħall-użu tal-enerġija u l-ħolqien ta' storbju, huwa aspett importanti sabiex jonqsu l-problemi ambjentali marbutin mal-estrazzjoni tal-materjali mill-art (bħall-impatti fit-tul fuq il-bijodiversità). Tabilħaqq, l-użu ta' materjali rriċiklati ma jeħtieġx li jiġu ddisturbati artijiet ġodda jew qiegħ il-baħar.

(24) Minbarra li tħeġġeġ l-użu tal-aggregati riċiklati bħala alternattiva għal materjal imqatta' ġdid mill-barrieri, l-istruttura tal-AGL għandha l-għan ukoll li tnaqqas l-estrazzjoni ta' ramel, żrar u ġebel sabiex jintużaw speċifikament bħala aggregati, billi tinċentiva l-użu ta' materjali oħrajn li kieku jintremew. Prodotti sekondarji, skart u fdal ta' proċessi ta' estrazzjoni oħrajn jew ta' proċessi industrijali normalment jitqiesu li huma ta' kwalità u speċifikazzjoni inferjuri meta mqabblin ma' materjali estratti u sfruttati b'mod speċifiku sabiex jintużaw bħala aggregati. Jista' jkollhom użi u applikazzjonijiet ftit differenti. Pereżempju, minħabba d-densità inqas tagħhom jew il-fatt li ma jkunux indaqs, jaf ma jkunx sikur li jintużaw fil-bini ta' ċerti uċuħ tat-toroq jew f'sitwazzjonijiet oħrajn li fihom l-aggregati jridu jifilħu għal pressjoni għolja u xedd u kedd. Madankollu, prodotti sekondarji, skart u fdalijiet xorta waħda jistgħu jippreżentaw alternattiva vijabbli għall-aggregati tal-ifjen kwalità f'ħafna sitwazzjonijiet. Il-prodotti sekondarji, skart u fdalijiet mill-proċessi speċifikati fl-Att Finanzjarju tal-2001 jintremew li kieku ma kienx għall-AGL. Madankollu, peress li huma prodott sekondarju inevitabbli ta' għadd ta' proċessi li jfornu materjali importanti għall-industrija tal-bini (bħal madum tal-bejt tal-lavanja) jew industriji oħrajn (bħal feldspar għall-industrija tal-ħġieġ), l-awtoritajiet tar-Renju Unit qiesu li jkun iktar effiċjenti għall-ambjent li jitħeġġeġ użu ta' dawn il-materjali bħala aggregati minflok ma jiġu depożitati bħala skart. Dan jevita problemi ambjentali oħrajn li jġib miegħu l-użu ta' prodott diġà mqatta' mill-barriera li nkella jitħalla bħala skart, għall-kuntrarju tal-estrazzjoni (addizzjonali) ta' aggregati ġodda bi problemi ambjentali żejda oħrajn (disturb ta' art ġdida). Barra minn hekk, dan jgħin fir-riabilitazzjoni tal-art diġà mkerrħa minħabba li jitħalla ħafna skart abbandunat fil-barrieri. L-awtoritajiet tar-Renju Unit żiedu li l-applikazzjoni tal-AGL għat-tali materjali jista' jkollha l-effett mhux mixtieq li tiskoraġġixxi l-użu diġà batut ta' dawk il-materjali, u b'hekk jiżdied minflok ma jonqos l-iskart abbandunat fil-barrieri. Il-Premessa (23) tad-Deċiżjoni ta' Ftuħ fiha rendikont dettaljat tal-istimi ta' ammonti ta' alternattivi disponibbli.

(25) Il-projjezzjonijiet inizjali ssuġġerixxew li l-AGL tnaqqas id-domanda għal aggregati verġni b'medja ta' 20 Mt/sena.

(26) L-awtoritajiet tar-Renju Unit kienu indikaw li minħabba l-iskop li tinkiseb estrazzjoni iktar effiċjenti u użu iktar effiċjenti tal-aggregati verġni, “l-imposta tiġġarrab minn dawk li jqattgħu mill-barrieri għall-finijiet ta' użu kummerċjali tal-aggregat” (17). F'dan ir-rigward, l-awtoritajiet tar-Renju Unit kienu spjegaw li filwaqt li t-tqattigħ mill-barrieri ta' materjali bi speċifikazzjoni għolja li ser jintużaw fis-settur tal-bini jipproduċi wkoll materjali ta' kwalità inferjuri u, għalhekk, iġibu prezz inferjuri, fil-prattika mhuwiex possibbli li dawn il-materjali jinkisbu b'mod simili bħala prodotti sekondarji ta' proċessi industrijali jew attivitajiet ta' estrazzjoni oħrajn. L-ewwel nett, is-sehem ta' aggregati ta' kwalità għolja u baxxa ser ivarja minn barriera għal oħra minħabba fatturi ġeoloġiċi, iżda mhuwiex figura fissa għal kull barriera partikolari, peress li hemm prattiki iktar effiċjenti li jistgħu jgħinu sabiex jonqos is-sehem ta' aggregati ta' kwalità baxxa. Barra minn hekk, sa ċertu punt, it-terminu aggregat ta' kwalità baxxa huwa soġġettiv. Dak li operatur tal-barrieri wieħed iqis bħala kwalità baxxa jista' jkun parti mill-firxa ta' prodotti primarji tal-ieħor. Għalhekk, l-eżentar ta' aggregati ta' kwalità baxxa jista' jwassal għal trattament mhux indaqs tal-operaturi u jwassal għal evitar jew evażjoni tat-taxxa. Il-konsultazzjoni pubblika estensiva mal-industrija fuq din il-kwistjoni fi żmien l-introduzzjoni tal-AGL ma rendietx definizzjoni prattika ta' kif issir distinzjoni bejn materjali ta' kwalità għolja — li għandhom jiġu ntaxxati — u prodotti sekondarji ta' kwalità inferjuri mill-proċess ta' estrazzjoni ta' aggregati ta' valur għoli. L-awtoritajiet tar-Renju Unit osservaw ukoll li l-intaxxar ta' aggregati ta' kwalità baxxa jirrifletti wkoll ir-rieda li jiġu indirizzati l-problemi ambjentali tal-estrazzjoni ta' aggregati, indipendentement minn jekk il-prodott estratt finalment jitqiesx li huwa ta' kwalità għolja jew baxxa.

(27) Fl-aħħar, l-awtoritajiet tar-Renju Unit kienu osservaw li l-AGL mhijiex konċepita bħala taxxa ġenerali fuq l-estrazzjoni ta' minerali, iżda bħala taxxa fuq l-estrazzjoni ta' ġebel, ramel u żrar użati bħala aggregati fis-settur tal-bini u soġġetti għal sfruttament kummerċjali fir-Renju Unit. L-awtoritajiet tar-Renju Unit spjegaw li filwaqt li l-estrazzjoni ta' materjali oħrajn jista' jkollha impatt ambjentali simili, mhux kollha għandhom possibbiltajiet xierqa għat-tnaqqis tal-intensità ta' estrazzjoni bl-użu ta' materjali alternattivi bħal materjali riċiklati u skart. Barra minn hekk, l-estrazzjoni tal-aggregati kienet l-ikbar attività ta' estrazzjoni ta' minerali fir-Renju Unit (fl-2002, kienet tammonta għal madwar 70 %, skont it-tunnellaġġ, tal-estrazzjoni ta' minerali kollha) u għalhekk kienet tikkostitwixxi s-sors ewlieni ta' ħsara ambjentali li tirriżulta mill-estrazzjoni ta' minerali fir-Renju Unit kollu. Il-kamp ta' applikazzjoni tat-taxxa ġie ddefinit biex jinkiseb l-ikbar benefiċċju ambjentali fil-forma ta' tnaqqis fl-estrazzjoni ta' aggregati u f'termini ta' preservazzjoni tar-riżorsi strateġiċi, filwaqt li fl-istess ħin ma jiġix impost piż tat-taxxa “dead-weight” fuq il-materjali li għandhomx alternattiva.

2.3. L-ATT FINANZJARJU TAL-2001, ID-DĦUL FIS-SEĦĦ, L-EMENDI U D-DURATA

(28) Il-leġiżlazzjoni primarja li tirregola l-AGL hija stipulata fis-Sezzjonijiet 16 sa 49 u fl-Iskedi 4 sa 10 tal-Att Finanzjarju tal-2001. L-Att Finanzjarju tal-2001 ġie adottat fil-11 ta' Mejju 2001 u ġie soġġett għal bosta emendi kif deskritti fil-Premessi 28 u 29 tad-Deċiżjoni ta' Ftuħ. Din id-Deċiżjoni tagħmel referenza għall-Att Finanzjarju tal-2001, kif emendat sussegwentement. L-AGL daħlet fis-seħħ fl-1 ta' April 2002 u għadha applikabbli. Il-liġi ma tillimitax l-applikazzjoni tal-AGL biż-żmien.

(29) Wara d-Deċiżjoni ta' Ftuħ, l-awtoritajiet tar-Renju Unit emendaw l-Att Finanzjarju tal-2001 billi ssospendew l-eżenzjonijiet għall-materjali li fir-rigward tagħhom il-Kummissjoni kienet esprimiet dubji mill-1 ta' April 2014.

(30) L-awtoritajiet tar-Renju Unit spjegaw li meta kienu qed iħejju l-leġiżlazzjoni neċessarja għas-sospensjoni, ikkonkludew fuq il-bażi tal-kummenti riċevuti mingħand l-industrija li d-determinazzjoni ta' jekk ċerti materjali ġewx “estratti sabiex jintużaw bħala aggregati” ma tkunx prattika. B'hekk, fasslu kriterju ġdid, “għal skopijiet ta' bini”, li huwa konsistenti mad-definizzjonijiet użati mil-leġiżlazzjoni eżistenti. Madankollu, sabiex tikseb l-istess riżultat bħal dak previst mid-Deċiżjoni ta' Ftuħ bl-applikazzjoni tal-kriterju msemmi l-aħħar, il-leġiżlazzjoni dwar is-sospensjoni tipprovdi wkoll li: (i) it-tafal (inklużi t-tafal tal-kawlina, it-tafal taċ-ċina u l-fireclay) u x-shale użati biex isiru prodotti tal-kostruzzjoni taċ-ċeramika; u (ii) gypsum użat biex isir materjal tal-kisi u plasterboard, iridu jiġu kkunsidrati bħala proċessi eżentati. Dan minħabba l-fatt li jistgħu jkunu inklużi fil-materjal estratt “għal skopijiet ta' bini”, iżda ma jirrappreżentawx użi tal-materjali rispettivi bħala aggregati.

2.4. L-ISTRUTTURA TAL-AGL U XI JWASSAL GĦALL-INTAXXAR

(31) Is-Sezzjoni 16(1) tal-Att Finanzjarju tal-2001 tiddikjara li “imposta, magħrufa bħala imposta fuq l-aggregati, trid tintalab skont din il-Parti fuq aggregat soġġett għal użu kummerċjali.” Is-Sezzjoni 16(2) tgħid “L-imposta trid tinbidel kull meta kwantità ta' aggregat taxxabbli tkun soġġetta għal użu kummerċjali fir-Renju Unit fid-data ta' bidu jew wara”.

(32) Skont is-Sezzjoni 17(1) “aggregat”“tfisser (soġġetta għas-Sezzjoni 18 ta' hawn taħt) kwalunkwe ġebel, żrar jew ramel, flimkien ma' kull sustanza li tkun inkorporata fil-ġebel, żrar jew ramel jew li jitħalltu b'mod naturali magħhom.”

(33) Is-Sezzjoni 18(1) tistipula li: “F'din il-Parti, referenzi għal aggregat: (a) inklużi referenzi għall-iskart, il-fdal, il-biċċiet u prodotti sekondarji oħrajn li jirriżultaw mill-applikazzjoni ta' kwalunkwe proċess eżentat għal kwalunkwe aggregat (b) iżda ma jinkludux referenzi għal kull ħaġa li tirriżulta mill-applikazzjoni ta' kwalunkwe proċess bħal dan fuq kwalunkwe aggregat”.

(34) Skont is-Sezzjoni 18(2), il-proċessi eżentati huma: “(a) it-tqattigħ ta' kwalunkwe ġebla biex jiġu prodotti ġebel b'wiċċ ċatt wieħed jew iktar; (b) kwalunkwe proċess li bih sustanza relevanti tiġi estratta jew separata b'xi mod ieħor (kemm jekk parti mill-proċss ta' teħid tagħha minn xi art jew mod ieħor) minn kwalunkwe aggregat; (c) kwalunkwe proċess għall-produzzjoni ta' ġir jew siment mill-franka jew mill-franka u xi ħaġa oħra”.

(35) Is-Sezzjoni 18(3) telenka s-suztanzi relevanti li huma (a) anidrit; (b) tafal tal-kawlina; (c) bariti; (e) tafal taċ-ċina; (f) feldspar; (g) fireclay; (i) fluworspar; (j) ert ta' fuller; (k) ħaġar u ħaġar semiprezzjuż; (l) gypsum; (m) kwalunkwe metall jew il-mineral ta' kwalunkwe metall; (n) muskovit; (o) perlit; (p) potassju; (q) ġebel pumiku; (r) fosfati tal-ġebel; (s) klorur tas-sodju; (t) talk; (u) vermikulit. Is-Subsezzjonijiet (3)(d) u (h) tas-Sezzjoni 18 tneħħew b'mod retroattiv mill-1 ta' April 2002 permezz tal-bidliet introdotti mill-Att Finanzjarju tal-2002.

(36) Is-Sezzjoni 16(2) tal-Att Finanzjarju tal-2001 moqrija flimkien mas-Sezzjoni 19(1) u s-Sezzjoni 19(2) tistabbilixxi li l-AGL titnieda minn kwalunkwe wieħed mill-erba' tipi ta' sfruttament kummerċjali fir-Renju Unit li jseħħ l-ewwel: (a) il-materjal jitneħħa mis-sit oriġinarju tiegħu, jew xi sit irreġistrat fuq isem persuna li hija l-operatur tas-sit oriġinarju (18), jew xi sit ieħor li fih ittieħdet kwantità ta' aggregat biex jiġi applikat għaliha proċess eżentat fuq dak is-sit iżda li ma jkun ġie applikat għaliha ebda tali proċess. (b) il-materjal isir soġġett għal ftehim li jiġi fornit lil xi persuna (19); (c) il-materjal jintuża għal skopijiet ta' bini (20); jew (d) il-materjal jitħallat, iżda mhux fiċ-ċirkustanzi awtorizzati (21), ma' kwalunkwe materjal jew sustanza għajr l-ilma.

(37) Għall-fini tal-AGL, l-Att Finanzjarju tal-2001 jagħmel distinzjoni essenzjali bejn tliet tipi ta' siti oriġinarji: (a) il-port jew sit ieħor ta' ħatt fejn jinħatt għall-ewwel darba l-aggregat miksub minn qiegħ il-baħar tar-Renju Unit (is-Sezzjoni 20(1)(a)). (b) is-sit fejn seħħ proċess eżentat (is-Sezzjoni 20(1)(b)). Dan huwa marbut ma' sitwazzjonijiet li fihom ikun ġie applikat proċess eżentat, is-sustanza eżentata tkun ġiet estratta u jifdal u jiġi sfruttat xi aggregat. Is-sit fejn seħħet l-estrazzjoni tas-sustanza eżentata jsir is-sit oriġinarju tal-aggregat. (c) is-sit li mill-art tiegħu jinkiseb l-aggregat (is-Sezzjoni 20(1)(d)).

(38) Bħala konsegwenza tal-kunċett ta' użu kummerċjali, l-AGL tapplika kemm għal aggregati estratti fir-Renju Unit kif ukoll għal aggregati importati. L-aggregati importati ser ikunu soġġetti għall-AGL mhux meta jinħattu fir-Renju Unit (22) iżda meta jkunu s-suġġett ta' ftehim (u l-aggregat diġà jkun fir-Renju Unit) jew jintużaw għal skopijiet ta' bini (fir-Renju Unit) jew jintużaw għal skopijiet kummerċjali (fir-Renju Unit) jew jitħalltu (fir-Renju Unit) ma' kwalunkwe materjal jew sustanza għajr l-ilma, ħlief f'ċirkustanzi awtorizzati (23).

(39) Is-Sezzjoni 19(3) tal-Att Finanzjarju tal-2001 fih iktar dettalji fuq il-kunċett ta' sfruttament kummerċjali. Fl-ittra (e) tipprovdi li ma jseħħ ebda sfruttament kummerċjali meta — bla ma l-materjal ikun soġġett għal xi proċess li jinvolvi t-tħallit tiegħu ma xi sustanza jew materjal ieħor (ħlief l-ilma) — jerġa' jsir parti mill-art fis-sit mnejn inkiseb (24).

(40) Is-Sezzjonijiet 21 u 22 jiddefinixxu min hu l-operatur ta' sit u jekk huwiex l-operatur ta' sit jew xi persuna oħra li huma responsabbli għall-użu (u għalhekk responsabbli quddiem l-AGL) f'sitwazzjoni partikolari.

2.5. IL-KUNĊETT TA' AGGREGAT TAXXABBLI — EŻENZJONIJIET MILL-AGL U KREDITI TA' TAXXA

(41) Is-Sezzjoni 17(2) tal-Att Finanzjarju tal-2001 jistipula li aggregat mhuwiex aggregat taxxabbli f'erba' każijiet: (a) jekk ikun eżentat b'mod espliċitu; (b) jekk qabel ikun intuża għal skopijiet ta' bini (kemm jekk qabel jew wara d-data ta' bidu); (c) jekk huwiex, jew huwiex derivat minn, xi aggregat li diġà kien soġġett għall-AGL; (d) jekk huwa aggregat li tneħħa mis-sit oriġinarju tiegħu qabel id-data ta' bidu.

(42) Aggregat jitqies li ntuża għal skopijiet ta' bini meta jintuża bħala materjal jew appoġġ fil-bini jew titjib ta' kwalunkwe struttura (inklużi toroq, passaġġi, il-mogħdija li fuqha ser jew għandu jinbena binarju, imbankmenti, binjiet u pontijiet) jew meta jitħallat ma' kwalunkwe ħaġa bħala parti mill-proċess ta' produzzjoni ta' tajn, konkrit, tarmakadam, żrar miksi għat-triq jew xi materjal tal-bini simili ieħor (25).

(43) Is-Sezzjoni 17(3) tispeċifika li l-aggregat huwa eżentat mill-AGL jekk: “(b) jikkonsisti kompletament f'aggregat miksub bit-tneħħija mill-art fis-sit ta' kwalunkwe bini jew bini propost matul tħaffif imwettaq skont il-liġi: (i) b'rabta mal-modifika jew il-kostruzzjoni tal-bini; u (ii) esklussivament għall-fini ta' tlestija tal-pedamenti jew ta' twaħħil ta' xi pajp jew kejbil; (c) jikkonsisti kompletament f'aggregat miksub (i) bit-tneħħija mill-qiegħ ta' xi xmara, kanal jew passaġġ tal-ilma (kemm jekk naturali jew artifiċjali) jew ta' kwalunkwe kanal fi jew qrib xi port (kemm jekk naturali jew artifiċjali); u (ii) matul it-twettiq ta' kwalunkwe tħammil imwettaq b'mod esklussiv għall-fini ta' ħolqien, restawr, titjib jew manutenzjoni ta' dik ix-xmara, kanal, passaġġ tal-ilma jew approċċ; (d) jikkonsisti kompletament f'aggregat miksub bit-tneħħija mill-art tul il-linja jew il-linja proposta ta' kwalunkwe awtostrada jew awtostrada proposta u matul it-tħaffir imwettaq: (i) għall-fini ta' titjib jew manutenzjoni tal-awtostrada jew il-bini tal-awtostrada proposta; u (ii) mhux għall-fini ta' estrazzjoni ta' dak l-aggregat; (da) jikkonsisti kompletament f'aggregat miksub bit-tneħħija mill-art tul il-linja jew linja proposta ta' kwalunkwe binarju tal-ferrovija, tat-tram jew tal-monorail jew binarju tal-ferrovija, tat-tram jew tal-monorail propost u matul it-tħaffir imwettaq: (i) għall-fini ta' titjib jew manutenzjoni tal-binarju tal-ferrovija, tat-tram jew tal-monorail jew il-bini tal-binarju tal-ferrovija, tat-tram jew tal-monorail; u (ii) mhux għall-fini ta' estrazzjoni ta' dak l-aggregat; (e) jikkonsisti kompletament fl-iskart, il-fdalijiet jew prodotti sekondarji oħrajn, mhux inkluż il-piż eċċessiv, li jirriżultaw mill-estrazzjoni jew separazzjoni oħra minn kwalunkwe kwantità ta' aggregat ta' kwalunkwe tafal taċ-ċina jew tafal tal-kawlina; jew (f) jikkonsisti kompletament mill-iskart ta' kwalunkwe proċess li bih (i) faħam, linjite, lavanja jew shale jew (ii) sustanza elenkata fis-Sezzjoni 18(3) hawn taħt, ġew separati minn ġebla oħra wara l-estrazzjoni jew miksubin b'dik il-ġebla l-oħra.”

(44) Is-SubSezzjoni (3)(da) tas-Sezzjoni 17 iddaħħlet mis-Sezzjoni 22(3) tal-Att Finanzjarju tal-2007, u tapplika mill-1 ta' Awwissu 2007.

(45) Barra minn hekk, is-subSezzjoni (4) tas-Sezzjoni 17 teżenta l-aggregati li jikkonsistu kompletament jew primarjament fi kwalunkwe wieħed/waħda minn dawn li ġejjin jew li huma parti minn xi ħaġa li tikkonsisti f'dawn, jiġifieri: “(a) faħam, linjite, lavanja jew shale; (c) l-iskart jew fdalijiet minn, jew prodotti sekondarji oħrajn ta' (i) kwalunkwe proċess ta' kombustjoni industrijali, jew (ii) it-tidwib jew l-irfinar tal-metall; (d) il-fdalijiet wara t-tħaffir li jirriżultaw minn kwalunkwe operazzjoni mwettqa skont liċenzja mogħtija skont l-Att dwar il-Petroleum tal-1998 [jew l-Att dwar il-(Produzzjoni tal-)Petroleum (L-Irlanda ta' Fuq) 1964; (e) kwalunkwe ħaġa li tirriżulta mix-xogħlijiet imwettqin fl-eżerċizzju tas-setgħat li huma meħtieġa li jiġu eżerċitati skont, jew mogħtijin minn, dispożizzjoni pprovduta minn jew skont l-Att tal-1991 dwar Toroq Ġodda u Xogħlijiet tat-Toroq, l-Ordni tal-1993 dwar it-Toroq (L-Irlanda ta' Fuq) jew l-Ordni tal-1995 dwar ix-Xogħlijiet tat-Toroq (L-Irlanda ta' Fuq); (f) tafal, ħamrija jew ħaxix jew materja organika oħra.”

(46) Skont l-Avviż AGL 1, “kompletament” tfisser li 100 % tal-materjal inkwistjoni huwa wieħed mill-materjali eżentati. “Primarjament” tfisser li iktar minn 50 % tal-materjal huwa wieħed mill-materjali eżentati. It-tħallit artifiċjali ta' aggregat ma' ammont ikbar ta' materjal eżentat mhuwiex ser jipproduċi taħlita eżentata iżda ser ifisser li l-AGL hija dovuta fuq l-aggregat fi żmien it-tħallit.

(47) Is-Sezzjoni 30(1) tal-Att Finanzjarju tal-2001 tipprovdi sabiex isiru regolamenti li jistabbilixxu d-dritt ta' persuna għal kreditu ta' taxxa jekk: a. l-aggregat li jkun ġie soġġett għall-AGL jiġi esportat mir-Renju Unit fil-forma ta' aggregat; b. jiġi applikat proċess eżentat għall-aggregat li kien soġġett għall-AGL; c. l-aggregat li kien soġġett għall-AGL jintuża fi proċess industrijali jew agrikolu stipulat; d. l-aggregat li kien soġġett għall-AGL jintrema b'tali mod li ma jikkostitwixxix l-użu tiegħu għal skopijiet ta' bini kif jista' jkun stipulat (26); jew e. id-dejn kollu jew sehem minnu dovut lil persuna responsabbli sabiex tagħmel l-aggregat soġġett għal użu kummerċjali jitħassar mill-kontijiet tiegħu bħala dejn ħażin.

(48) Is-Sezzjoni 30(1)(b) tal-Att Finanzjarju tal-2001 tipprovdi għal ħelsien mit-taxxa f'każ li jkun ġie applikat proċess eżentat skont it-tifsira tas-Sezzjoni 18(2)(a), (b) u (c) tal-Att Finanzjarju tal-2001 għall-materjal meta l-materjal diġà jkun ġie soġġett għall-AGL. B'hekk, tirrifletti l-eżenzjonijiet ipprovduti fis-Sezzjoni 18(2).

(49) Il-proċess industrijali u agrikolu li jista' jibbenefika mill-ħelsien mit-taxxa skont is-Sezzjoni 30(1)(c) huwa elenkat fl-Iskeda “Proċessi Industrijali u Agrikoli” għar-Regolament 13 tar-Regolamenti (Ġenerali) tal-2002 dwar l-Imposta fuq l-Aggregati. L-Avviż AGL 2 (27) jiddeskrivi f'iktar dettall it-tip ta' proċessi involuti. Huma dawn li ġejjin: Proċessi industrijali — Kodiċi 001: Manifattura ta' ħadid, azzar u materjali mhux tal-ħadid u pproċessar tat-tidwib inklużi proċessi tal-funderija, ikkastjar ta' investiment, pjanti tas-sinter u trafilaġġ — Kodiċi 002: Illigar — Kodiċi 003: Tnaqqis tal-emissjonijiet għall-arja, l-art u l-ilma — Kodiċi 004: Filtrazzjoni u purifikazzjoni tal-ilma tax-xorb, l-arja u l-filtrazzjoni taż-żejt — Kodiċi 005: Trattament tad-drenaġġ — Kodiċi 006: Produzzjoni tal-enerġija — Kodiċi 007: Proċessi taċ-ċeramika — Kodiċi 008: Proċessi refrattarji — Kodiċi 009: Manifattura ta' ħġieġ u prodotti tal-ħġieġ — Kodiċi 010: Manifattura ta' fibra tal-ħġieġ — Kodiċi 011: Fibri magħmulin mill-bniedem — Kodiċi 012: Produzzjoni u pproċessar ta' ikel u xorb — Kodiċi 013: Manifattura ta' plastik, lasktu u PVC — Kodiċi 014: Manifattura kimika, pereżempju karbonat tas-sodju, manjeżi tal-ilma baħar, alumina, silika — Kodiċi 015: Manifattura ta' karbonat tal-kalċju preċipitat — Kodiċi 016: Manifattura ta' farmaċewtiċi, bliċijiet, prodotti kożmetiċi u deterġenti — Kodiċi 017: Proċessi tal-gass — Kodiċi 018: Manifattura ta' materjali għall-mili għall-kisi, siġillanti, adeżivi, żebgħat, ħalib tat-tajn, mastiċi, stokkijiet u mezzi ta' lega jew modifika oħrajn — Kodiċi 019: Manifattura ta' pigmenti, verniċi u inka — Kodiċi 020: Produzzjoni ta' mezzi ta' tkabbir u marki tal-linji għal grawnds sportivi u faċilitajiet ta' divertiment oħrajn — Kodiċi 021: Inċinerazzjoni — Kodiċi 022: Manifattura ta' dessikanti — Kodiċi 023: Manifattura tal-qiegħ, is-saff taħt il-wiċċ u l-fowm tat-twapet — Kodiċi 024: Proċessi tar-reżina — Kodiċi 025: Manifattura ta' addittivi ta' lubrikanti — Kodiċi 026: Konzar tal-ġilda — Kodiċi 027: Manifattura tal-karta — Kodiċi 028: Produzzjoni ta' materjali tal-arti — Kodiċi 029: Produzzjoni ta' ramel tal-logħob, eż. għal fosos tar-ramel fejn jilagħbu t-tfal — Kodiċi 030: Manifattura ta' plattini — Kodiċi 031: Proċessi abrasivi: blasting tar-ramel speċjalizzat, tħin bla ħadid (pebble mills) u manifattura tas-sandpejper — Kodiċi 032: Użu bħala aġent tal-propping fl-esplorazzjoni (jew produzzjoni) taż-żejt, pereżempju, ramel tal-frattura u fluwidi tat-tħaffir — Kodiċi 033: Desulfurizzazzjoni tal-gassijiet mit-tromba taċ-ċumnija u tisfija mill-impuritajiet tal-gassijiet mit-tromba taċ-ċumnija — Kodiċi 034: Manifattura ta' suppressanti tal-minjieri — Kodiċi 035: Manifattura ta' apparati tat-tifi tan-nar — Kodiċi 036: Manifattura ta' materjali li jifilħu għal kontra n-nar — Kodiċi 037: Newtralizzazzjoni tal-aċidi — Kodiċi 038: Manifattura ta' materjali tal-frizzjoni pereżempju partijiet tal-karozzi Proċessi agrikoli — Kodiċi 039: Manifattura ta' addittivi fil-ħamrija — Kodiċi 040: Manifattura tal-għalf tal-bhejjem — Kodiċi 041: Produzzjoni ta' materjal tal-bejta tal-annimali — Kodiċi 042: Produzzjoni ta' fertilizzant — Kodiċi 043: Manifattura ta' pestiċidi u erbiċidi — Kodiċi 044: Produzzjoni ta' mezzi tat-tkabbir, inkluż il-kompost, għal użu agrikolu u ortikulturali biss — Kodiċi 045: Trattament tal-ħamrija, inkluż arrikkiment minerali u tnaqqis tal-aċidità

2.6. RATA

(50) Oriġinarjament, l-AGL kienet imposta bir-rata ta' GBP 1,60 il-tunnellata. Ir-rata żdiedet għal GBP 1,95 il-tunnellata għal aggregati soġġetti għal użu kummerċjali mill-1 ta' April 2008. Bħalissa, ir-rata applikata hija ta' GBP 2 il-tunnellata (mill-1 ta' April 2009).

2.7. MOTIVI GĦALL-BIDU TA' PROĊEDURA TA' INVESTIGAZZJONI FORMALI

(51) Kif spjegat fil-Premessa 170 tad-Deċiżjoni ta' Ftuħ, il-Kummissjoni kellha dubji fuq jekk l-eżenzjonijiet u l-esklużjonijiet imsemmijin fil-Premessa 139 tad-Deċiżjoni ta' Ftuħ (28) (l-“eżenzjonijiet investigati”) kienu ġġustifikati mill-prinċipji ġenerali u l-loġika tal-AGL. L-eżenzjonijiet u l-esklużjonijiet ikkonċernati donnhom jeħilsu lill-benefiċjarji minn taxxa li normalment kien ikollhom iħallsu u kkostitwixxew għajnuna operatorja. Peress li ma kellhiex biżżejjed elementi biex tikkonkludi dwar jekk il-miżuri jissodisfawx il-kundizzjonijiet tal-Linji Gwida tal-Komunità dwar il-ħarsien tal-ambjent (29) (“EAG tal-2001”) u l-Linji Gwida tal-Komunità tal-2008 dwar l-għajnuna mill-Istat għall-ħarsien tal-ambjent (30) (“EAG tal-2008”), il-Kummissjoni kellha dubji dwar il-kompatibbiltà tal-eżenzjonijiet investigati u l-esklużjonijiet mas-suq intern.

3. KUMMENTI MINGĦAND PARTIJIET INTERESSATI

(52) Kif intqal fil-Premessa 10 iktar 'il fuq, il-Kummissjoni rċiviet kummenti estensivi mingħand partijiet interessati wara li ppubblikat id-Deċiżjoni ta' Ftuħ.

(53) Il-kummenti mingħand il-patijiet interessati kkonċernaw (i) id-Deċiżjoni ta' Ftuħ stess, (ii) il-loġika wara l-AGL, (iii) l-eżenzjonijiet li qabel instabu li ma kinux jikkostitwixxu għajnuna mill-Istat fid-Deċiżjoni ta' Ftuħ u (iv) l-eżenzjonijiet investigati.

(54) Biex ikun jista' jsir riferiment faċli, din is-sezzjoni ser turi l-kummenti riċevuti b'rabta mad-Deċiżjoni ta' Ftuħ. Il-kategoriji li jifdal tal-kummenti riċevuti huma ppreżentati fis-sezzjonijiet relevanti ta' din id-deċiżjoni.

3.1. KUMMENTI RIGWARD IL-KONTENUT TAD-DEĊIŻJONI TA' FTUĦ

(a) Kummenti riċevuti mingħand Richard Bird, BAA, riċevuti fl-20 u t-23 ta' Diċembru 2013

(55) Is-Sur Bird ipprovda lill-Kummissjoni bil-kontribut tiegħu fil-konsultazzjoni pubblika tal-awtoritajiet tar-Renju Unit dwar l-approċċ għas-sospensjoni tal-eżenzjonijiet mill-AGL li fir-rigward tagħhom il-Kummissjoni xeħtet dubji fid-Deċiżjoni ta' Ftuħ.

(56) Is-Sur Bird jgħid ukoll li hemm għadd ta' impreċiżjonijiet fid-Deċiżjonijiet ta' Ftuħ, bħal: i. Bosta barrieri ġew identifikati u dan juri li ma hemm ebda riskju li r-Renju Unit ser jispiċċawlu l-aggregati. ii. Aggregati mill-gagazza, aggregati mil-lavanja mfarrka u r-ramel tas-silika mill-produzzjoni tat-tafal taċ-ċina dejjem kienu sors kbir ta' aggregati. iii. Aggregati eżentati u aggregati riċiklati ma jistgħux jieħdu post aggregati ta' kwalità meħtieġa għall-bini, li huma estratti flimkien ma' aggregati ta' inqas kwalità (tunnellata ta' kwalità tajba ma' tunnellata aggregati ta' kwalità inferjuri). Inħolqu munzelli ġodda ta' skart minħabba dan il-materjal. iv. Qed isseħħ serje ta' abbużi mill-AGL. v. Infetħu barrieri sabiex jipproduċu aggregati eżentati biss (31). Is-Sur Bird jgħid li hemm barrieri tal-lavanja li jipproduċu ġebla tal-lavanja biss u ebda lavanja tal-bjut. Bħala eżempju, is-Sur Bird jipprovdi l-ismijiet ta' żewġ barrieri. vi. Barrieri tal-aggregati mix-shale qed jipproduċu u jbigħu aggregati mhux intaxxati. Intużaw miljun tunnellata shale għall-bini ta' triq qrib Edinburgh. vii. Id-Deċiżjoni ta' Ftuħ allegatament ma tirrikonoxxix x'inhu aggregat: qisien żgħar ta' ġebel, imfarrak jew mhux imfarrak, inkluż ramel naturali u żrar. Armour rock għad-difiżi mill-baħar, ġebel għall-protezzjoni mix-xmajjar, ġebel tal-ħitan, ġebel tal-fuklar, ġebel tal-gandotti, ċagħaq għat-toroq u hearting stone għall-breakwaters marittimi lkoll huma intaxxati bħala aggregati jekk mhumiex lavanja jew shale ġeoloġikament. viii. L-AGL ma tagħmilx sens għaliex ġebel tal-ħitan issortjat li mhuwiex maqtugħ huwa intaxxat. ix. Lavanja minn mit-Tramuntana ta' Wales biss tista' tintuża bħala lavanja tal-bjut. Lavanja minn żoni oħrajn tal-lavanja fir-Renju Unit ma tintużax bħala lavanja tal-bjut, iżda bħala ġebel tal-ħitan jew ġebel għall-pavimentar. Ġebel ramli, ġebel tal-ħitan u għall-pavimentar huma ntaxxati. Shale ma jintużax għall-bjut. Barrieri tal-lavanja u tax-shale nfetħu għaliex il-materjali huma eżentati mill-imposta (32). x. Allegatament, l-AGL fil-fatt kellha impatt ambjentali negattiv peress li l-operazzjonijiet tal-aggregati riċiklati jagħmlu l-ħsara lill-ambjent anki minħabba d-distanzi ta' trasport addizzjonali tal-materjali eżentati. xi. Ir-ramel tas-silika minn xogħol bit-tafal taċ-ċina dejjem kien sors ta' aggregat. Ftit li xejn hemm ramel f'Cornwall, u b'hekk ir-ramel mill-barrieri tat-tafal taċ-ċina ma jnaqqasx l-estrazzjoni ta' ramel naturali. Fil-fatt huwa sors importanti ta' ramel fiż-żona. Dan ir-ramel ifixkel is-suq għal ġebel imkisser fin li huwa prodott sekondarju ta' barrieri lokali tal-aggregat mill-ġebel iebes li l-għan primarju tagħhom huwa li jipproduċu qxur aggregat għal konkrit, asfalt u xogħol ta' bini. xii. Il-prodotti sekondarji mit-tafal taċ-ċina huma eżentati filwaqt li l-prodotti sekondarji mill-franka huma ntaxxati anki meta l-franka tintuża għall-agrikoltura jew għall-ipproċessar industrijali. Jipproduċu 20 % tal-prodotti sekondarji skart. xiii. Allegatament, għadd ta' barrieri tat-tafal taċ-ċina antiki spiċċuti reġgħu nfetħu biss sabiex jiġu sfruttati l-aggregati eżentati peress li l-kawlina ntużat kollha. Min-naħa l-oħra, xi ħadd li jrid jisfrutta barriera qadima bi fdalijiet tal-granit irid iħallas it-taxxa. xiv. Il-prodotti sekondarji tal-irfinar u t-tidwib tal-metall tabilħaqq mhumiex l-istess bħall-aggregati naturali, iżda qatt ma kienu skart u għandhom suq tajjeb ħafna. Is-Sur Bird jiddikjara li l-AGL għandha tapplika għal prodotti sekondarji li mhumiex skart. xv. Is-Sur Bird iqis li huwa impossibbli li tibdel l-aggregati ta' kwalità ma' aggregati minn ħafna mill-operazzjonijiet tal-lavanja, shale jew tafal taċ-ċina.

(57) Is-Sur Bird żied ma' din l-informazzjoni sottomissjoni tal-10 ta' Frar 2014 rigward l-użi ta' aggregat tal-gagazza, prodott sekondarju, tal-industrija tal-manifattura tal-azzar. Is-sottomissjoni għandha l-għan li turi li l-gagazza mhijiex skart, iżda aggregat tal-primaklassi li jista' jintuża bħala alternattiva għas-siment.

(b) Kummenti riċevuti mingħand il-BAA fl-10 ta' Jannar 2014

(58) Il-BAA tqis li ma għandux jintuża l-kunċett ta' aggregat biex jiġi stabbilit jekk l-AGL tirriżultax f'għajnuna mill-Istat peress li ma hemm ebda definizzjoni ċara ta' aggregat li tikkorrispondi għall-kamp ta' applikazzjoni tat-taxxa. Il-Kummissjoni tiddefinixxi l-aggregati fid-Deċiżjoni ta' Ftuħ bħala “ġebel, żrar u ramel estrattati għall-fini ta' forniment ta' saħħa fil-bini”. Madankollu, allegatament, l-AGL tintaxxa ħafna mill-materjali li jintużaw għal skopijiet differenti għajr “l-għoti ta' saħħa fil-bini”, bħal ġebel tal-bini mhux maqtugħ użat biex jinbnew ħitan, armour rock, ballast tal-binarji, ħaġar b'Valur għoli tal-Ħaġar Illostrat (“PSV”) għal asfalt li ma jiżloqx, eċċ. Il-BAA ssemmi li l-awtoritajiet tal-kompetizzjoni tal-Ingilterra vvalutaw is-suq tal-aggregati bosta drabi u ġeneralment ikkonkludew li materjali speċjalizzati bħal ballast tal-binarji u ħaġar b'PSV għoli huma fi swieq differenti minn xulxin u mill-“aggregat tal-bini” għaliex jintużaw għal applikazzjonijiet differenti u la hemm sostituzzjoni min-naħa tad-domanda u lanqas sostituzzjoni min-naħa tal-provvista (33).

(59) Il-BAA tiddikjara li tlieta mill-eżenzjonijiet li fuqhom il-Kummissjoni ħarġet konklużjonijiet pożittivi fid-Deċiżjoni ta' Ftuħ huma selettivi, jiġifieri l-eżenzjoni għal skart riċiklat tal-bini, aggregat imħaffef matul il-bini ta' toroq, binarji, bini eċċ., u skart/prodotti sekondarji industrijali. Il-BAA tiddikjara li mill-perspettiva tal-objettiv ta' “bidla fid-domanda”, dawn it-tliet kategoriji ta' materjali eżentati huma fl-istess pożizzjoni bħall-iskart/prodott sekondarju ta', fost l-oħrajn, tafal taċ-ċina, lavanja u faħam li fir-rigward tagħhom il-Kummissjoni esprimiet dubji fid-Deċiżjoni ta' Ftuħ.

(c) Kummenti riċevuti mingħand Lantoom Quarry fis-16 ta' Jannar 2014

(60) Lantoom Quarry jiddikjaraw li d-Deċiżjoni ta' Ftuħ ħolqot inċertezza u ħalliet impatt fuq l-investiment u l-impjiegi.

4. KUMMENTI TAR-RENJU UNIT

(61) L-awtoritajiet tar-Renju Unit pprovdew kummenti estensivi fuq id-dubji mqajmin fid-Deċiżjoni ta' Ftuħ u iktar informazzjoni wkoll fuq il-motivi ta' kompatibbiltà għall-eżenzjonijiet investigati.

(62) Ma daħal ebda kumment mingħand l-awtoritajiet tar-Renju Unit rigward il-kontenut tad-Deċiżjoni ta' Ftuħ inifisha. Biex tkun tista' ssir referenza faċli, il-kummenti u l-informazzjoni riċevuti huma ppreżentati fis-sezzjonijiet relevanti ta' din id-deċiżjoni.

5. VALUTAZZJONI TAL-MIŻURA

(63) Il-Kummissjoni diġà ddeċidiet bl-adozzjoni tad-Deċiżjoni ta' Ftuħ li ma tqajjem ebda oġġezzjoni fir-rigward tal-eżenzjonijiet, l-esklużjonijiet u l-ħelsien mit-taxxa stipulati fis-Sezzjonijiet 17(2)(b), 17(2)(c), 17(2)(d), 17(3)(b), 17(3)(c), 17(3)(d), 17(3)(da), 17(4)(d) u 17(4)(e), is-Sezzjoni 17(4)(a) (diment li l-materjal eżentat jikkonsisti kompletament f'faħam, linjite, shale, lavanja li jintuża għal skopijiet oħrajn għajr bħala aggregat), is-Sezzjoni 17(4)(c) (meta jikkonsisti kompletament fi fdal), is-Sezzjoni 17(4)(f) (ħlief għat-tafal), is-Sezzjoni 18(2)(a), is-Sezzjoni 18(2)(b) (meta jkun marbut ma' materjali li ma jintużawx bħala aggregati), is-Sezzjoni 18(2)(c), is-Sezzjoni 30(1)(a), is-Sezzjoni 30(1)(b) (meta jkun marbut mal-proċessi eżentati skont it-tifsira tas-Sezzjoni 18(2) (a) u (c)), is-Sezzjoni 30(1)(b) (meta jkun marbut ma' proċess eżentat skont it-tifsira tas-Sezzjoni 18(2) (b) li jipprovdi għal materjali li ma jintużawx bħala aggregati), u 30(1)(c) tal-Att Finanzjarju tal-2001, kif emendat mill-Att Finanzjarju tal-2002 u l-Att Finanzjarju tal-2007, b'rabta mal-AGL, peress li l-Kummissjoni kienet tqis li ma jinvolvux għajnuna mill-Istat skont it-tifsira tal-Artikolu 107(1) tat-Trattat. Għaldaqstant, il-Kummissjoni mhijiex ser tivvaluta dawn l-eżenzjonijiet, l-esklużjonijiet u l-ħelsien mit-taxxa pprovduti mill-Att Finanzjarju tal-2001, kif emendat mill-Att Finanzjarju tal-2002 u l-Att Finanzjarju tal-2007 b'rabta mal-AGL u ser tillimita l-valutazzjoni tagħha għall-eżenzjonijiet investigati.

5.1. VALUTAZZJONI TAL-KUMMENTI RIĊEVUTI RIGWARD IL-KONTENUT TAD-DEĊIŻJONI TA' FTUĦ

(64) Il-BAA, kif intqal iktar 'il fuq fil-Premessa 59, tiddikjara li l-eżenzjonijiet għall-iskart riċiklat mill-bini, l-aggregat imħaffer matul il-bini ta' toroq, binarji, bini, eċċ., u skart/prodott sekondarju industrijali ma jaqgħux taħt il-loġika tal-AGL mill-perspettiva tal-objettiv ta' “bidla fid-domanda”.

(65) Fid-Deċiżjoni ta' Ftuħ, il-Kummissjoni kkonkludiet li aggregati riċiklati u aggregati estratti ġodda mhumiex f'sitwazzjoni paragunabbli fid-dawl tal-objettiv tal-AGL u d-distinzjoni li saret bejn aggregati riċiklati u dawk estratti ġodda tirriżulta mill-għamla u l-loġika tal-AGL. Huwa ċar li l-użu ta' aggregat riċiklat, anki jekk il-proċess ta' riċiklaġġ ikun inqas ekoloġiku mill-proċess ta' tħaffir ta' aggregat ġdid, jiffranka t-tħaffir tal-istess kwantità ta' aggregat ġdid. Barra minn hekk, l-inċentivar tal-użu ta' materjali li huma r-riżultat inevitabbli ta' ċerti attivitajiet li jseħħu xorta waħda ovvjament jgħin sabiex jonqos il-ġmigħ ta' skart u jiffranka t-tħaffir tal-istess kwantità ta' aggregat ġdid.

(66) Għaldaqstant, dawn it-tliet eżenzjonijiet jikkontribwixxu għall-kisba ta' benefiċċju ambjentali ikbar billi jevitaw iktar tqattigħ fil-barrieri.

(67) F'dan ir-rigward, bosta partijiet interessati semmew li kien hemm każijiet ta' iktar tħaffir bl-uniku skop li jinkisbu aggregati għall-bejgħ. Madankollu, dawn huma każijiet ċari ta' abbuż li jridu jiġu rrapportati u indirizzati mil-liġi nazzjonali tar-Renju Unit u ma jikkostitwixxux kwistjoni għal-liġi dwar l-għajnuna mill-Istat.

(68) Ir-raġunijiet wara d-dubji li esprimiet il-Kummissjoni fid-Deċiżjoni ta' Ftuħ fir-rigward tal-iskart/prodott sekondarju ta', fost l-oħrajn, tafal taċ-ċina, lavanja u faħam, ma jaffettwawx il-valutazzjonijiet tat-tliet eżenzjonijiet imsemmijin hawn fuq, primarjament id-dubji li tqajjem il-Kummissjoni ma jipprekludux ir-riżultati finali tal-proċedura ta' investigazzjoni formali u l-materjali soġġetti għall-eżenzjonijiet huma differenti u jirriżultaw f'ċirkustanzi differenti.

(69) Is-Sur Bird jindika l-użu bħala aggregati ta' sensiela ta' materjali eżentati mill-AGL li juri li l-eżenzjonijiet mill-AGL jgħinu sabiex jinkiseb l-iskop ambjentali tagħha peress li jirnexxielhom jieħdu post aggregati mqattgħin ġodda mill-barrieri.

(70) Id-dejta pprovduta mill-awtoritajiet tar-Renju Unit, kif ser nuru hawn taħt fil-Premessa (143) turi li mhux talli l-għadd ta' barrieri li jipproduċu materjali eżentati ma żdiedx wara li daħlet l-AGL, talli fil-fatt naqas.

(71) Waħda mill-barrieri li s-Sur Bird elenka bħala waħda minn dawk li allegatament qed jipproduċu ġebel tal-lavanja biss u mhux lavanja tal-bjut, fil-fatt, skont is-sit web tagħha stess, qed tipproduċi lavanja tal-bjut. Fir-rigward tal-barriera l-oħra, l-awtoritajiet tar-Renju Unit ħadu impenn li jinvestigaw x'materjal fil-fatt tipproduċi u ser tibda l-infurzar skont il-leġiżlazzjoni nazzjonali skont x'jirriżulta mill-investigazzjoni.

(72) Kemm l-awtoritajiet tar-Renju Unit kif ukoll il-BAA ddikjaraw li ma kellhom ebda informazzjoni li dan l-aħħar reġgħu nfetħu barrieri tat-tafal taċ-ċina antiki spiċċuti. L-awtoritajiet tar-Renju Unit ma jafu b'ebda permess mogħti f'dan ir-rigward u ż-żewġ produtturi tat-tafal taċ-ċina u tat-tafal tal-kawlina ma jafu b'ebda ftuħ bħal dan.

5.2. GĦAJNUNA MILL-ISTAT SKONT IT-TIFSIRA TAL-ARTIKOLU 107(1) TAT-TRATTAT (EX ART. 87(1) KE)

(73) Miżura tikkostitwixxi għajnuna mill-Istat skont it-tifsira tal-Artikolu 107(1) TFUE jekk tissodisfa erba' kundizzjonijiet. L-ewwel nett, il-miżura tagħti vantaġġ lill-benefiċjarji. It-tieni, il-miżura tiffavorixxi lil ċerti impriżi jew attivitajiet ekonomiċi (selettività). It-tielet, il-miżura hija ffinanzjata mill-Istat jew permezz ta' riżorsi tal-Istat. U r-raba', il-miżura għandha l-potenzjal li taffettwa l-kummerċ bejn l-Istati Membri u tfixkel il-kompetizzjoni fis-suq intern.

(74) Skont il-ġurisprudenza stabbilita, id-definizzjoni ta' għajnuna hija iktar ġenerali minn dik ta' sussidju għaliex ma tinkludix biss benefiċċji pożittivi, bħas-sussidji stess, iżda anki miżuri tal-Istat li, f'bosta forom, itaffu l-imposti li normalment ikunu inklużi fil-baġit ta' impriża u li, b'hekk, bla ma jkunu sussidji fit-tifsira stretta tal-kelma, għandhom karattru simili u l-istess effett (34).

(75) Fir-rigward tal-kriterju ta' selettività tal-vantaġġ, hemm bżonn li jitqies jekk, skont skema statutorja partikolari jew sistema fiskali speċifika, miżura tal-Istat tkunx tali li tiffavorixxi lil ċerti impriżi jew il-produzzjoni ta' ċerti prodotti skont it-tifsira tal-Artikolu 107(1) TFUE meta mqabbla ma' impriżi oħrajn f'sitwazzjoni legali u fattwali paragunabbli fid-dawl tal-objettiv fil-mira tal-iskema jew is-sistema fiskali kkonċernata (35).

(76) Madankollu, miżura li, għad li tagħti vantaġġ lill-benefiċjarju tagħha, hija ġġustifikata minħabba l-għamla tagħha jew l-iskema ġenerali tas-sistema fiskali li hija parti minnha ma tissodisfax dik il-kundizzjoni ta' selettività (36). B'hekk, Stat Membru jista' juri li miżura tirriżulta direttament mill-prinċipji bażiċi jew gwida tas-sistema fiskali tiegħu.

(77) Għall-fini ta' valutazzjoni tal-għamla selettiva tal-vantaġġ mogħti mill-miżura inkwistjoni, importanti li jiġi stabbilit x'jikkostitwixxi l-qafas ta' referenza, peress li l-eżistenza ta' vantaġġ tista' tiġi stabbilita biss meta jsir paragun ma' dan il-qafas ta' referenza (37).

(78) Fi ftit kliem, is-selettività tista' tiġi vvalutata wara li jiġi segwit approċċ bi tliet stadji: (i) Tiġi stabbilita s-sistema ta' referenza (jew sistema fiskali normali) li fiha jkunu identifikati l-prinċipju ta' taxxa normali tal-AGL u l-objettiv (ambjentali), (ii) L-istabbiliment ta' jekk id-differenzjazzjoni tat-taxxa tikkostitwixxix deroga mill-iskema tat-taxxa normali tant li toħloq differenza bejn operaturi ekonomiċi li huma f'sitwazzjoni legali u fattwali paragunabbli, u (iii) Fil-każ ta' paragunabbiltà tas-sitwazzjoni legali u fattwali, id-differenzjazzjoni fit-taxxa ma tikkostitwixxix deroga jekk tista' tiġi ġġustifikata mill-objettiv tas-sistema fiskali. Fin-nuqqas ta' ġustifikazzjoni bħal din, il-miżura trid tiġi kkunsidrata selettiva de facto. Meta tiġi ġġustifikata d-differenzjazzjoni tat-taxxa, jistgħu jiġu invokati biss il-mekkaniżmi intrinsiċi tas-sistema fiskali meħtieġa għall-ilħuq tal-objettiv. Objettivi mhux marbutin mas-sistema fiskali ma jistgħux jiġu kkunsidrati f'dan ir-rigward.

(79) Kif ikkonfermat il-Qorti Ġenerali (38), il-qafas ta' referenza li fuq il-bażi tiegħu t-taxxa normali u l-eżistenza ta' kwalunkwe vantaġġ selettiv iridu jiġu stabbiliti jikkonsisti fl-AGL stess peress li stabbilixxiet sistema fiskali speċifika applikabbli għas-settur tal-aggregati fir-Renju Unit. B'hekk, huwa b'referenza għat-taxxa normali u l-objettiv tal-AGL li hemm bżonn li jiġi mistħarreġ jekk id-differenzjazzjonijiet fit-taxxi humiex iġġustifikati.

(80) Il-Kummissjoni eżaminat l-Att Finanzjarju tal-2001 kif imbagħad ġie emendat b'mod retroattiv mill-Att Finanzjarju tal-2002. Peress li l-AGL hija skema kurrenti, il-Kummissjoni eżaminat ukoll l-eżenzjoni stipulata fis-Sezzjoni 17(3) (da), li ddaħħlet mill-Att Finanzjarju tal-2007.

5.3. IT-TAXXA NORMALI TAĦT L-AGL U L-OBJETTIV TAL-AGL

(81) L-AGL hija imposta fuq l-aggregati. Is-Subsezzjonijiet (1) u (2) tas-Sezzjoni 16 tal-Att Finanzjarju tal-2001 jistabbilixxu imposta fuq l-aggregati taxxabbli li huma soġġetti għal użu kummerċjali fir-Renju Unit fid-data ta' bidu tiegħu jew wara.

(82) L-AGL kien introdott fl-1 ta' April 2002. Dak li jikkostitwixxi użu kummerċjali huwa ddefinit fis-Sezzjoni 19. Huma previsti erba' tipi ta' użi kummerċjali: (a) it-tneħħija tal-aggregat mis-sit oriġinarju tiegħu; (b) il-konklużjoni ta' ftehim tal-provvista; (c) l-użu għal skopijiet ta' bini; jew (d) it-tħallit ma' kwalunkwe materjal jew sustanza għajr l-ilma.

(83) Rigward il-kunċett tal-aggregati, l-awtoritajiet tar-Renju Unit ikkonfermaw bosta drabi li l-AGL mhijiex prevista bħala imposta fuq il-minerali estratti kollha u lanqas fuq il-ġebel, żrar jew ramel kollu, iżda biss fuq ramel, żrar u ramel estrattati għall-fini ta' forniment ta' saħħa fil-bini.

(84) Dan huwa kkonfermat ukoll mix-xogħlijiet ta' tħejjija tal-AGL (39). Dawk ix-xogħlijiet jikkonfermaw li, mill-bidu nett, l-iskop tal-AGL kien li tkun taxxa fuq l-aggregati u mhux fuq kwalunkwe minerali partikolari estratt. Dan kien rikonoxxut mill-Qorti Ġenerali wkoll (40).

(85) Kif indikat fil-Premessa 14 iktar 'il fuq, l-aggregati ġeneralment jistgħu jkunu deskritti bħala dawk li jikkorrispondu għal materjali granulari jew partikulati li, minħabba l-proprjetajiet fiżiċi u kimiċi inerti tagħhom, huma xierqa sabiex jintużaw waħedhom jew billi jiżdiedu siment, ġir jew materjal bituminuż fil-bini bħal konkrit, żrar tat-triq, asfalt jew gandotti tad-drenaġġ, jew sabiex jintużaw bħala mili fil-bini. L-aggregati naturali huma ramel, ġebel u żrar. Madankollu, il-materjali li jintużaw bħala aggregati jistgħu jaqdu skopijiet oħrajn ukoll. F'termini oħrajn, għall-finijiet tal-AGL, jekk materjal iridx jitqies bħala aggregat jew le ser jiddependi mill-użu tiegħu u mhux mill-kompożizzjoni ġeoloġika tiegħu.

(86) Meta kienu qed jabbozzaw il-leġiżlazzjoni tal-AGL, l-awtoritajiet tar-Renju Unit intebħu li definizzjoni bbażata fuq l-użu tal-kamp ta' applikazzjoni tat-taxxa tkun problematika, peress li l-użu maħsub għall-prodott jista' jinbidel wara li jinqabeż il-punt tat-taxxa (41). Sabiex isolvu dik id-diffikultà, l-awtoritajiet tar-Renju Unit ħaddmu teknika oħra. Minflok ma użaw definizzjoni preċiża tat-terminu “aggregat” jew kriterji tat-taxxa ġenerali, l-Att Finanzjarju tal-2001 jibda billi jissoġġetta r-ramel, żrar jew ġebel għat-taxxa iżda mbagħad jillimita l-applikazzjoni u l-kamp ta' applikazzjoni tat-taxxa permezz ta' esklużjonijiet, eżenzjonijiet u ħelsien mit-taxxa tal-ġebel, ramel jew żrar li ntużaw għal ċerti skopijiet jew ġew soġġetti għal ċerti proċessi.

(87) L-objettiv assenjat lill-AGL huwa li jiġi żgurat li l-impatt ambjentali mill-estrazzjoni tal-aggregati (b'mod partikolari l-ħsara għall-bijodiversità u l-veduta) jkun rifless iktar bis-sħiħ fil-prezzijiet sabiex jiġu indotti estrazzjoni u użu iktar effiċjenti tal-aggregati. Għandha l-għan ukoll li tħeġġeġ tbegħid tad-domanda lil hinn minn aggregati estratti ġodda favur aggregati alternattivi bħal aggregati riċiklati u aggregati li huma prodotti sekondarji ta' jew skart minn ċerti proċessi ta' estrazzjoni jew industrijali. Min-naħa tiegħu, it-tbegħid tad-domanda ser inaqqas il-bżonn ta' aggregati estratti ġodda u b'hekk ser jillimita l-ħsara fl-ambjent assoċjata mal-attività ta' estrazzjoni.

(88) Fid-Deċiżjoni ta' Ftuħ il-Kummissjoni qieset li kien hemm bżonn li jiġi stabbilit l-objettiv assenjat lis-sistema fiskali tal-AGL bla ma tirreferi għat-terminoloġija ta' aggregati verġni jew primarji, iżda billi tirreferi għall-kontenut tagħha. It-terminoloġija hija deskritta f'dettall fil-Premessi (64) u (65) tad-Deċiżjoni ta' Ftuħ.

(89) Irrispettivament mit-terminoloġija użata, l-awtoritajiet tar-Renju Unit huma kontra aggregati li ġew estratti (ġodda) sabiex jintużaw bħala aggregati għal bosta materjali li ma kinux estratti ġodda bħala aggregati jew inkella li nkisbu b'mod inevitabbli bħala riżultat ta' attivitajiet oħrajn li ma kellhomx l-għan ta' estrazzjoni tal-aggregati, iżda li xorta waħda jistgħu jservu bħala alternattivi għal aggregati estratti ġodda u apposta.

(90) Filwaqt li qieset l-ispjegazzjonijiet ipprovduti mill-awtoritajiet tar-Renju Unit, fid-Deċiżjoni ta' Ftuħ il-Kummissjoni kkonkludiet li l-prinċipju ta' taxxa normali tal-AGL huwa t-taxxa fuq ġebel, żrar u ramel estratti (ġodda) sabiex jintużaw bħala aggregati u soġġetti għal użu kummerċjali fir-Renju Unit fl-1 ta' April 2002 jew wara.

(91) Fir-rigward tal-objettiv tagħha, il-Kummissjoni osservat li l-AGL għandha l-għan li tagħmel l-estrazzjoni tal-aggregati iktar effiċjenti billi tinternalizza l-problemi ambjentali ta' dik l-attività. Barra minn hekk, qed timmira għal tbegħid mid-domanda: mill-estrazzjoni deliberata ta' ġebel, żrar u ramel għall-użu bħala aggregati fl-industrija tal-bini favur l-użu ta' aggregati li huma prodotti sekondarji ta' jew skart minn ċerti proċessi jew ta' aggregati riċiklati.

(92) Il-Kummissjoni rċiviet kummenti estensivi mingħand partijiet interessati fir-rigward tal-prinċipju ta' taxxa normali u l-objettiv tal-AGL.

5.4. KUMMENTI RIĊEVUTI DWAR IL-PRINĊIPJU TA' TAXXA NORMALI U L-OBJETTIV TAL-AGL

(a) Kummenti riċevuti mingħand il-BAA fil-15 ta' Settembru 2014

(93) Il-BAA tenniet id-dikjarazzjonijiet tagħha mis-sottomissjonijiet ta' qabel li l-AGL tmur kontra l-loġika minnha nfisha. Il-BAA tiddikjara li ma hemm ebda definizzjoni ċara għall-aggregati li tista' tispjega l-kamp ta' applikazzjoni tal-AGL. Il-BAA tgħid li l-AGL tintaxxa ħafna materjali li jaqgħu barra l-kamp ta' applikazzjoni tad-definizzjoni stabbilita fid-Deċiżjoni ta' Ftuħ, jiġifieri materjali li jintużaw għal skopijiet differenti għajr il-“forniment ta' saħħa lill-bini” jew l-użu fil-konkrit, iż-żrar tat-toroq, l-asfalt, il-gandotti tad-drenaġġ jew bħala mili fil-bini. Jiddikjaraw li, armour rock għad-difiżi mill-baħar, li huwa ntaxxat, ma jintużax biex tiżdied is-saħħa fil-bini u huwa ferm ikbar u itqal mill-aggregati użati għall-konkrit jew l-użi elenkati l-oħrajn. Barra minn hekk, il-ġebel għall-bini mhux maqtugħ huwa ntaxxat mill-AGL filwaqt li jintuża biex jinbnew ħitan ta' bini u ċnut tradizzjonali (jiġifieri ħitan li jifirdu l-għelieqi) u mhux għal wieħed mill-użi elenkati. Il-BAA targumenta li ma jistax jiġi ddikjarat li dawn il-materjali huma “aggregati” u li l-lavanja tal-bjut, il-ġebel għall-bini maqtugħ jew it-tafal għall-manifattura tal-brikks mhumiex “aggregat”. Il-materjali kollha huma ġebel estratt mill-art, iżda jintużaw għal skopijiet differenti u ma jistgħux jintużaw flok xulxin. Barra minn hekk, suppost ma hemm ebda bażi ambjentali sabiex uħud minn dawn il-materjali jitqiesu bħala “aggregati” u oħrajn le.

(94) Il-BAA tiddikjara li l-fatt li l-eżenzjonijiet huma bbażati fuq il-ġeoloġija tal-materjal huwa problematiku peress li t-termini ġeoloġiċi tat-tafal, ix-shale u l-lavanja jkopru medda ġeoloġika wiesgħa ħafna ta' ġebel li huwa estratt minn barrieri li ma jistgħux jipproduċu madum tal-lavanja tal-bjut jew prodotti taċ-ċeramika. Madankollu, dan il-materjal xorta waħda jikkwalifika bħala tafal, shale u lavanja eżentati minn perspettiva ġeoloġika. Il-BAA tipprovdi xi dikjarazzjonijiet ta' Dr Rachel Hardie, ġeoloġista speċjalista, fir-rigward tal-firxa dgħajfa ta' termini ġeoloġiċi biex saret differenzjazzjoni bejn il-ġebel. Barra minn hekk, l-eżenzjonijiet għall-materjal li jikkonsistu primarjament f'ċerti gruppi ġeoloġiċi jkomplu jżidu mad-diffikultajiet. F'dan ir-rigward il-BAA pprovdiet rapport imħejji fl-2003 mill-British Geological Society għall-awtoritajiet tat-taxxa tar-Renju Unit sabiex jgħin lill-uffiċjali tat-taxxa bl-applikazzjoni tal-eżenzjonijiet għal lavanja, shale u tafal kif suppost (ir-“Rapport”). Ir-Rapport għandu l-għan li jiddefinixxi x-shale, il-lavanja u t-tafal, f'termini tal-karatteristiċi u l-oriġini ġeoloġika tagħhom sabiex jgħin lill-awtoritajiet tat-taxxa tar-Renju Unit. Madankollu, isemmi wkoll li l-“għażla oriġinali ta' dawn it-termini għall-fini tal-Att hija mifhuma li kienet ibbażata fuq l-użu tagħhom bħala komoditajiet minerali ekonomiċi minflok entitajiet ġeoloġiċi”. Jipprovdi wkoll li t-“tafal, ix-shale, il-ġebel tat-tajn u l-lavanja ssibhom b'mod estensiv fir-Renju Unit”, bix-shale li spiss ikun “imħallat ma' ġebel ramli”.

(95) Il-BAA tiddikjara li l-awtoritajiet tar-Renju Unit ittrattaw ix-shale u l-ġebel tat-tajn bħala sinonimi u li, għaldaqstant, il-familja sħiħa ta' ġebel ġiet ittrattata bħala eżentata. Barra minn hekk, il-BAA targumenta li d-definizzjonijiet għat-tliet materjali stabbiliti mir-Rapport huma ferm restrittivi u li materjali oħrajn xorta jistgħu jiġu kategorizzati bħala shale, lavanja jew tafal. Pereżempju, ġebel tal-lavanja bil-“qasma tal-lavanja” meħtieġa biex jiġu prodotti l-madum tal-bjut huwa relattivament rari u ġebel li jkollu qasma tal-lavanja dgħajfa li ma jkunx xieraq għat-tifriq jista' jkun ferm iktar estensiv, iżda xorta jiġi klassifikat bħala lavanja. Filwaqt li tikkwota b'mod parzjali r-Rapport, il-BAA targumenta wkoll li l-lavanja hija estratta għal użi arkitettoniċi dekorattivi wkoll, jiġifieri ġebel tad-dimensjoni, kisi tal-ħitan b'madum, pavimentar, solli, fuklari, uċuħ tal-imwejjed u tiżjin għad-djar u l-ġonna, li għalihom qasma tal-lavanja tkun inqas importanti minn qtugħ u llostrar. Il-BAA tippreżenta l-eżempju ta' barriera tal-lavanja li tipproduċi lavanja li hija differenti mil-lavanja tal-bjut u li fir-rigward tagħha, allegatament mhijiex ċerta jekk il-materjal għandux jiġi klassifikat bħala lavanja affattu.

(96) Il-BAA targumenta li, fl-esperjenza tagħha, spiss titfittex l-opinjoni ta' ġeologu espert biex jiġi żgurat x'ġebel hemm f'barriera għall-finijiet tal-AGL u jekk hemmx eżenzjoni disponibbli għall-estrazzjoni tagħha.

(97) Il-BAA tiddikjara li filwaqt li ma għandha ebda informazzjoni fuq l-evoluzzjoni tal-munzelli ta' skart ta' lavanja u shale mindu daħlet l-AGL, żdiedu l-munzelli ta' prodott sekondarju tal-aggregati ntaxxati. Il-BAA tagħti eżempji ta' tliet barrieri fejn inġemgħu munzelli ta' prodotti sekondarji. Barriera minnhom kellha tibgħat iktar minn miljun tunnellata prodotti sekondarji filwaqt li oħra kellha tinvesti GBP 2 miljun f'installazzjoni ġdida biex tkompli tipproċessal-prodott sekondarju tagħha ħalli tkun tista' tbigħu.

(b) Kummenti riċevuti mingħand il-BAA fis-17 ta' Jannar 2014

(98) Il-BAA targumenta li meta l-awtoritajiet tar-Renju Unit issospendew l-eżenzjonijiet mill-AGL li l-Kummissjoni kellha dubji dwarhom fid-Deċiżjoni ta' Ftuħ, dawk l-awtoritajiet, fil-fatt, introduċew żewġ eżenzjonijiet ġodda, jiġifieri għat-tafal u x-shale użati fil-prodotti tal-bini taċ-ċeramika u l-gypsum użat fil-materjal ta' kisi u l-plasterboard. Iqisu li dawn il-materjali ma jistgħux jiġu kkunsidrati li huma f'sitwazzjoni differenti mill-materjali ntaxxati taħt l-AGL fid-dawl tal-loġika ambjentali tagħha. Il-BAA tisħaq li dawn il-materjali huma fl-istess sitwazzjoni bħall-ġebel, ir-ramel u ż-żrar peress li ġew estratti għal skopijiet ta' bini. Jiddikjaraw li dawn l-eżenzjonijiet addizzjonali jikkostitwixxu għajnuna mill-Istat li l-Kummissjoni ma tistax tqis li hija għajnuna kompatibbli peress li mhumiex issodisfati l-kundizzjonijiet relevanti.

(99) Il-BAA tiddikjara li l-estrazzjoni ta' tafal u shale użati għall-produzzjoni ta' prodotti tal-bini taċ-ċeramika tista' titnaqqas bl-użu ta' prodotti tal-bini tal-konkrit li jistgħu jiġu prodotti bi skart/prodott sekondarju tal-barrieri (li spiss ikun intaxxat).

(100) Il-BAA tiddikjara li huwa irrelevanti li t-tafal jgħaddi minn bidla kimika meta jintuża fil-manifattura tal-brikks u prodotti taċ-ċeramika oħrajn użati fil-bini peress li dan huwa irrelevanti minn perspettiva ambjentali.

(c) Kummenti riċevuti mingħand Cloburn Quarry Company Ltd fis-17 ta' Jannar 2014

(101) Cloburn Quarry tgħid li testratta granit u greywacke. Din tal-aħħar tintuża għal aggregati li ma jiżolqux b'Valur tal-Ħaġar Illostrat (PSV) li jaqbeż is-70. Peress li ma hemm ebda eżenzjoni għal prodotti sekondarji tat-tali materjal, qed jinġemgħu kwantitajiet kbar ta' trab greywacke u maż-żmien dawn ser isiru problema kbira.

(102) Cloburn Quarry tgħid li l-volumi ta' bejgħ tal-barriera naqsu dan l-aħħar minn 1,3 miljun tunnellata fl-2007/2008 għal 0,5 miljun tunnellata. Allegatament dan huwa inqas dovut għar-riċessjoni u iktar għall-bejgħ eżentat minn barrieri kompetituri.

(103) Skont Cloburn Quarry, l-AGL tnaqqas il-possibbiltajiet li l-barriera tikkompeti ma' aggregati importati, peress li l-prodotti sekondarji tagħhom jinbiegħu bla taxxa xi mkien ieħor u, esternament, ma' barrieri li ma jridux iħallsu imposta bħal din.

(104) Cloburn Quarry tgħid li l-AGL wasslet għal suq bi prezzijiet baxxuti, jiġifieri prezz baxx għall-aggregati, u l-barrieri eżentati jistgħu jittrasportaw il-materjali tagħhom iktar 'il bogħod.

(105) Skont Cloburn Quarry, fl-2013, intilef il-bejgħ ta' 50 000 tunnellata ta' aggregati minħabba l-barrieri eżentati. Hemm problema partikolari bid-depożiti ta' shale li qed jintużaw f'siti tal-bini kbar, speċjalment tul il-kuritur ta' Glasgow-Edinburgh. Intużaw madwar miljun tunnellata shale għall-bini ta' toroq. Dan affettwa l-kompetizzjoni peress li barrieri oħrajn ma setgħux ibigħu l-prodotti sekondarji bi prezz baxx tagħhom. Barra minn hekk, l-aggregati ħomor nar tal-barriera jikkompetu mal-lavanja dekorattiva ħamra lewn l-għanbaqra li hija eżentata.

(106) Il-barriera tgħid li affaċċjat kompetizzjoni u tilfet offerti għal proġetti minħabba barrieri li tissuspetta li qed jibbenefikaw minn eżenzjoni mill-AGL. Skont il-barriera, wieħed mill-kuntratti ntilef minħabba barriera li rċiviet kunsens tal-ippjanar biex taħdem depożitu ta' shale eżentat għall-estrazzjoni tal-aggregati. Skont il-barriera, kien hemm tal-inqas 800 000 tunnellata shale li setgħu jinbiegħu bil-quddiem lill-kuntrattur ewlieni.

(107) Il-barriera ssottomettiet anki sensiela ta' kummenti ġenerali rigward in-nuqqas ta' kamp ta' applikazzjoni ambjentali tal-AGL.

(d) Kummenti riċevuti mingħand Blinkbonny Quarry (Borders) Ltd. (“Blinkbonny Quarry”) fit-8 ta' Jannar 2014

(108) Blinkbonny Quarry tirrapporta li qed taffaċċja kompetizzjoni minn barriera oħra li, possibilment, tbigħ materjal eżentat inkluż f'konkrit imħallat lest u, għalhekk, tkun tista' toffri prezzijiet orħos. Tqis li, li kieku ma kienx hemm l-eżenzjoni, il-barriera kompetitriċi lanqas ma kienet tiftaħ u ma kinitx tkun tista' tikkompeti fis-suq. Il-Barriera tallega li l-eżenzjoni tippermetti lill-kompetitur tagħha jittrasporta l-materjal tiegħu fuq distanzi itwal, u dan joħloq ħsara għall-ambjent.

(109) Blinkbonny Quarry ipprovdiet ukoll sensiela ta' kummenti b'rabta mad-Deċiżjoni ta' Ftuħ. Tiddikjara li l-miżura tiffavorixxi lil dawk b'eżenzjonijiet billi tħallihom ibigħu prodotti f'suq miftuħ mingħajr l-istess spejjeż bħal dawk li ma jibbenefikawx minn dan il-vantaġġ.

(110) Blinkbonny Quarry tqis li l-AGL ma laħqitx l-objettiv ambjentali tagħha peress li rriżultat fil-ħolqien ta' materjal orħos li huwa ttrasportat iktar 'il bogħod, u dan iħeġġeġ it-tqattigħ mill-barrieri ta' aggregat eżentat sabiex jiġu prodotti materjali orħos li mhumiex prodotti sekondarji jew skart. Barra minn hekk, il-Barriera tiddikjara li shale u lavanja eżenti qed jinbiegħu bħala aggregati għal skopijiet ta' bini u, minħabba l-eżenzjoni, qed jiġi estratt dejjem iktar shale biex jintuża bħala aggregati.

(e) Kummenti riċevuti mingħand Kinegar Quarries Ltd (“Kinegar Quarries”) fil-15 ta' Jannar 2014

(111) Kinegar Quarries jiddikjaraw li l-barrieri kollha jipproduċu aggregati ta' kwalità inferjuri. Fil-fehma tagħhom, ma tagħmilx differenza jekk il-prodott huwiex lavanja li tiġi esportata madwar id-dinja kollha jew l-aggregati ta' kuljum użati fi ħdan 15-il mil mill-barriera. Kinegar Quarries jgħidu li peress li l-aggregati huma prodotti sekondarji, dawn jistgħu jintużaw f'firxa ta' modi u dejjem kienu irħas. Kinegar Quarries iqisu wkoll li l-ispiża tal-aggregati hija baxxa għaliex huma prodott sekondarju ta' prodott ta' kwalità ogħla, u sabiex jinżamm bilanċ tal-ħażniet, jiġu pprezzati skont il-provvista u d-domanda. Minkejja dan, jgħidu li l-aggregati dejjem ġabu xi dħul magħhom qabel ma daħlet l-AGL. Wara, kien hemm bżonn ta' aggregati sekondarji biex jikkompetu ma' aggregati li jibbenefikaw mill-eżenzjoni u f'ċerti ċirkustanzi ma setgħux. Madankollu, il-produzzjoni ta' aggregati sekondarji ma naqsitx peress li hemm domanda għall-prodott ta' kwalità ogħla. Ma jistgħux jinbiegħu sal-istess punt. Allegatament dan iwassal għal ħażniet ikbar ta' aggregati sekondarji. Barra minn hekk, Kinegar Quarries jiddikjaraw li ma hemm ebda benefiċċju għall-ambjent minħabba t-trasport żejjed tal-aggregati.

(112) Kinegar Quarries jiddikjaraw li l-Gvern tar-Renju Unit kellu jiżgura li l-produtturi mhux tal-aggregati jistgħu jbigħu l-prodotti sekondarji tagħhom bħala aggregati eżentati mill-imposti biex inaqqsu l-ħażniet tagħhom ta' prodotti sekondarji. Iqisu li dan l-għan intlaħaq minħabba l-eżenzjonijiet mogħtijin lil produtturi mhux tal-aggregati (u numru dejjem ikbar ta' produtturi tal-aggregati) għal prodotti li fil-fatt misshom jissejħu aggregati, għaliex jinbiegħu għall-istess skop bħall-materjal minn prodottur tal-aggregati. Madankollu, il-ħażniet ta' prodotti sekondarji mexew minn prodotti mhux aggregati għal prodotturi aggregati li jħallsu l-imposta.

(113) Kinegar Quarries isemmu li wara l-introduzzjoni tal-AGL, il-bejgħ tagħhom ta' aggregati sekondarji naqas minn iktar minn 50 000 tunnellata fl-2007 għal 9 000 tunnellata fl-2013 u dan ma jistax jiġi attribwit għar-riċessjoni ekonomika kollu kemm hu. Jisħqu li ma jistgħux jibqgħu jikkompetu ma' aggregati eżentati peress li l-kwotazzjonijiet tagħhom huma GBP 1,5 — GBP 2,0 ogħla minn dawk tal-kompetituri tagħhom.

(f) Kummenti riċevuti mingħand Torrington Stone Ltd. (Beam Quarry & Vyse Quarry) (“Torrington Stone”) fis-17 ta' Jannar 2014

(114) Torrington Stone tgħid li kieku ż-żewġ barrieri tagħha ma kinux tal-istess sid ma kinux ikunu vijabbli llum il-ġurnata minħabba l-introduzzjoni tal-AGL. Tisħaq li l-klijenti jagħmlu l-għażla tax-xiri tagħhom skont id-deskrizzjonijiet tal-materjali, bħall-kwalità u l-qies, u mhux il-ġeoloġija tal-materjali. Il-klijenti ma jafux jekk materjal huwiex intaxxat jew le.

(115) Waħda mill-barrieri tipproduċi l-iktar shale bi prodotti sekondarji tal-ġebel tat-tajn filwaqt li l-oħra tipproduċi l-iktar gritstone bi skart tax-shale. Kollha jinbiegħu bħala aggregati. Il-prodott sekondarju tal-ġebel tat-tajn ma jistax jinbiegħ biex isir xi profitt minnu u għalhekk jintrema.

(g) Kummenti riċevuti mingħand Mineral Products Association Ltd. (il-“Mineral Products Association”) fit-2 ta' Jannar 2014

(116) Il-Mineral Products Association tgħid li l-ħila ta' wħud mill-operaturi li jestrattaw materjali eżentati bħax-shale u l-lavanja għall-fini ta' forniment ta' swieq tal-aggregati tmur kontra l-prinċipji oriġinali tat-tifsila tal-AGL. L-Assoċjazzjoni tqis li l-materjali estratti li jintużaw għal skopijiet ta' aggregati għandhom ikunu soġġetti għall-AGL u li l-eżenzjonijiet għandhom ikunu limitati għal użi mhux aggregati tal-materjali.

(117) L-Assoċjazzjoni tgħid li l-materjali li jirriżultaw wara l-proċessi ta' kombustjoni individwali jew it-tidwib u l-irfinar tal-metall huma prodotti sekondarji ġenwini ta' dawn il-proċessi u għandhom ikunu eżentati peress li jissodisfaw l-objettiv sottostanti tal-ALG li jitħeġġeġ l-użu ta' materjal riċiklat u l-effiċjenza fl-użu tar-riżorsi. Bħala paragun, eżenzjonijiet għal shale, lavanja u materjali estratti oħrajn iwasslu għal distorsjonijiet fis-suq lokali peress li jwasslu għas-sostituzzjoni ta' materjali ntaxxati minn materjali mhux intaxxati.

(h) Kummenti riċevuti mingħand il-BAA fl-10 ta' Jannar 2014

(118) Il-BAA tiddikjara li l-objettiv ambjentali tal-AGL huwa li tibdel id-domanda favur materjal skart/prodott sekondarju għall-kuntrarju tal-implimentazzjoni tal-“prinċipju ta' min iniġġes iħallas”, kif allegatament tiddikjara l-Kummissjoni fid-Deċiżjoni ta' Ftuħ. Dan l-objettiv primarju ssuġġerit tal-prinċipju ta' min iniġġes iħallas, jekk fil-fatt huwa applikabbli, ikun jinvolvi approċċ selettiv għall-materjali (għas-“settur tal-aggregati” iżda mhux għal attività oħra ta' estrazzjoni ta' minerali), li bilfors iwassal għal għajnuna mill-Istat. Minflok, l-objettiv ambjentali tal-AGL huwa maħsub sabiex jippromwovi l-użu ta' aggregati li huma prodotti sekondarji ta' skart minn ċerti proċessi jew ta' aggregati riċiklati, u b'hekk jonqos l-użu ta' aggregati mqattgħin mill-barrieri (bidla fil-loġika tad-domanda).

(119) Il-BAA tgħid li l-effett ta' dik li tkun “bidla fil-loġika tad-domanda” tat-taxxa fil-prattika jkun ifisser li l-AGL tkun limitata għal ġebel, ramel jew żrar użat biex iżid is-saħħa fil-bini u li, fid-dawl ta' dan l-objettiv, prodotti sekondarji jew skart li jista' jieħu post minerali estratti biss għandhom jibbenefikaw mill-eżenzjoni. Madankollu, il-BAA tindika li din il-limitazzjoni mhijiex il-prinċipju ta' gwida tat-taxxa tal-AGL li tippermetti li materjali li ma jistgħux jiġu sostitwiti jiġu ntaxxati.

(120) Il-BAA tqis li anki li kieku kellhom jitneħħew l-eżenzjonijiet investigati, il-kamp ta' applikazzjoni tal-AGL ma jkunx konsistenti mal-loġika ambjentali tagħha, jiġifieri l-loġika ta' “bidla fid-domanda”. Skont il-BAA, it-tneħħija tal-eżenzjonijiet għal materjali ta' prodotti sekondarji/skart tagħmel l-AGL inqas allinjata mal-objettiv ambjentali tagħha. Għall-kuntrarju, tiddikjara li t-tneħħija tal-eżenzjonijiet għall-materjal estratt għal “użu bħala aggregat”, bħal lavanja u shale, tkun konformi mal-objettiv ambjentali tal-AGL.

(121) Il-BAA tqis li l-fatt li l-kamp ta' applikazzjoni tal-AGL ma jikkorrispondix għall-objettiv ambjentali ta' “bidla fid-domanda” huwa sostnut mill-fatt li l-prodott sekondarju/skart tal-ġir jew ġebel maqtugħ għall-bini u materjali bħal ballast tal-binarji u ġebel b'PSV għoli, li ma hemm ebda sostitut għalihom, huma ntaxxati.

(122) Il-BAA tqis li l-kamp ta' applikazzjoni tal-AGL huwa ferm imbiegħed mil-loġika ambjentali tagħha. Dan minħabba l-fatt li wħud mill-materjali li mhumiex intaxxati jistgħu jiġu sostitwiti minn prodott sekondarju jew skart. Bħala eżempju tipprovdi tafal użat għal brikks u tafal tal-kawlina użat għall-madum.

(i) Kummenti riċevuti mingħand il-BAA fis-17 ta' Jannar 2014

(123) Il-BAA ssottomettiet kopja tal-Cornish Building Stone and Slate Guide 2007 u osservat li f'dik il-pubblikazzjoni, hemm bosta barrieri tal-granit u tal-lavanja li jirreklamaw lilhom infushom bħala barrieri li jipproduċu tipi simili ta' prodotti u ġebel għall-bini. Il-BAA targumenta li l-Gwida turi li l-eżenzjonijiet mill-AGL mhumiex konsistenti mal-loġika tagħha, jiġifieri sabiex tinkiseb bidla fid-domanda bejn materjali mqattgħin mill-barriera sabiex jintużaw bħala aggregat u skart li jista' jintuża bħala aggregat.

(124) Il-BAA tiddikjara li hemm evidenza li d-disponibilità tal-eżenzjonijiet għall-prodott sekondarju/skart mill-barrieri tat-tafal tal-kawlina ħeġġet l-estrazzjoni ta' iktar materjal minn dak meħtieġ, purament biex jittieħed benefiċċju mill-eżenzjonijiet għall-prodotti sekondarji allegati, jiġifieri granit ta' kwalità għolja (42). Il-BAA tiddikjara wkoll li hemm anki evidenza li turi li wħud mill-operaturi tal-barrieri tat-tafal taċ-ċina jiffokaw l-isforzi tagħhom fuq l-estrazzjoni ta' dawn l-allegati prodotti sekondarji u mhux il-materjal tat-tafal taċ-ċina oriġinali (43). Il-BAA tirreferi għal ittra elettronika mingħand operatur ta' barriera lill-BAA (44) li tallega li mill-introduzzjoni tal-AGL, dan l-operatur esperjenza diffikultà serja biex jikkompeti ma' aggregati minn barrieri tat-tafal taċ-ċina peress li l-aggregat li jipproduċu huwa irħas u ħataf is-suq. Skont l-ittra elettronika, l-aggregati mibjugħa mill-barrieri tat-tafal taċ-ċina huma ġebel ta' kwalità għlolja u mhux xi prodott sekondarju. Il-produzzjoni tal-operatur tal-barriera rispettiv naqset bin-nofs u ilu iktar minn 9 snin ma jagħmel profitt. Il-materjali skart tiegħu ma jistgħux jinbiegħu.

(125) Il-BAA tiddikjara li l-mod li bih hija applikat l-AGL fil-kuntest tal-estrazzjoni tal-ġir huwa problematiku. L-estrazzjoni tal-ġir innifsu mhijiex intaxxata, iżda l-iskart u l-prodotti sekondarji tiegħu huma ntaxxati. Barra minn hekk, l-AGL tapplika għal materjali fini, prodotti sekondarji jew skart minn ċerti barrieri, li jistgħu jintużaw fil-manifattura ta' blokok tal-bini tal-konkrit li jistgħu jintużaw flok il-manifattura ta' brikks b'tafal mhux intaxxat.

(j) Kummenti riċevuti mingħand il-Quarry Products Association Northern Ireland Limited (“QPANI”) fit-8 ta' Jannar 2014

(126) QPANI tiddikjara li tirrappreżenta madwar 95 % tal-kumpaniji involuti fil-provvista ta' prodotti mill-barrieri lill-industrija tal-bini fl-Irlanda ta' Fuq. QPANI tqis li l-AGL hija mfassla ħażin mill-bidu għaliex il-materjali misshom ġew intaxxati skont l-użu tagħhom, mhux skont il-ġeoloġija tagħhom.

(127) QPANI temmen li ma għandux ikun hemm eżenzjoni mill-imposta fuq l-aggregati għal shale u lavanja jekk jintużaw għal skopijiet tal-aggregati. Il-lavanja u x-shale jintużaw bħala aggregati fis-swieq tal-bini tar-Renju Unit u jista' jkollhom impatt sinifikanti fuq is-suq lokali fejn jiġu forniti fi swieq tal-aggregati. Dan huwa partikolarment minnu fl-Irlanda ta' Fuq. Filwaqt li l-provvista ta' lavanja u shale għal skopijiet ta' aggregati tista' tkun ta' materjali li, fil-fatt, huma l-prodotti sekondarji tal-estrazzjoni għal skopijiet mhux ta' aggregati (eż. l-estrazzjoni ta' lavanja għall-produzzjoni ta' lavanja għall-bjut), dawn il-materjali huma estratti primarjament ukoll sabiex ifornu lis-swieq tal-aggregati.

(128) QPANI tixħet dubju wkoll fuq l-eżenzjoni għal materjali li jikkonsistu “primarjament” f'faħam, linjite, lavanja jew shale. Skont QPANI, ikun iktar semplċii u konsistenti li kieku ssir distinzjoni sempliċi bejn il-materjali użati għal skopijiet ta' aggregati, minn naħa, u dawk użati għal skopijiet mhux ta' aggregati, min-naħa l-oħra. Materjali użati għal skopijiet ta' aggregati għandhom ikunu soġġetti għall-AGL u materjali użati għal skopijiet mhux ta' aggregati ma għandhomx ikunu soġġetti għaliha.

(129) QPANI tiddikjara li l-AGL wasslet għal ħsara ambjentali minħabba l-possibbiltà li l-materjali eżentati jiġu ttrasportati fuq distanzi itwal.

(130) QPANI tgħid li fl-Irlanda ta' Fuq ġew importati mijiet ta' eluf ta' tunnellati ta' shale minn Donegal, fl-Irlanda. Ix-shale mill-Irlanda jinbiegħ fis-swieq tal-bini madwar l-Irlanda ta' Fuq kollha. Il-proġetti ta' bini tul il-fruntiera mal-Irlanda użaw aggregati eżentati mill-Irlanda li huma klassifikati bħala shale.

(131) QPANI tirreferi wkoll għal ġebel deskritt bħala shale u li, b'hekk, jibbenefika għalxejn minn din l-eżenzjoni.

(k) Il-kummenti tal-awtoritajiet tar-Renju Unit

(132) L-awtoritajiet tar-Renju Unit huma tal-istess fehma li l-eżenzjonijiet u l-ħelsien investigati mhumiex għajnuna mill-Istat. B'mod partikolari, jgħidu li d-distinzjonijiet li saru mill-imposta huma ġġustifikati minħabba l-għamla jew l-iskema ġenerali tas-sistema fiskali u, għalhekk, ma jissodisfawx il-kundizzjoni ta' selettività.

(133) L-awtoritajiet tar-Renju Unit jirrikonoxxu d-deskrizzjoni ta' aggregati kif inhi fil-Premessa 8 tad-Deċiżjoni ta' Ftuħ. Barra minn hekk, jaqblu mal-loġika tal-AGL kif deskritta fil-Premessa 67 tad-Deċiżjoni ta' Ftuħ.

(134) L-awtoritajiet tar-Renju Unit isemmu li l-Qorti Ġenerali osservat fil-paragrafu 55 tas-sentenza tagħha tas-7 ta' Marzu 2012 li: “l-prinċipju ta' tassazzjoni normali li fuqu hija mibnija l-AGL huwa msejjes biss fuq il-kunċett tal-isfruttar kummerċjali fir-Renju Unit ta' materjal issuġġettat bħala” aggregat“”. L-awtoritajiet tar-Renju Unit jiddikjaraw li peress li l-AGL mhijiex maħsuba sabiex tintaxxa ġebel, ramel jew żrar użat fi proċessi industrijali jew agrikoli, kwalunkwe imposta mħallsa fuq materjali użati għat-tali skopijiet mhux ta' aggregati tista' tiġi rkuprata bħala kreditu ta' taxxa. Bl-istess loġika, ġebel, ramel jew żrar estratt, iżda mhux użat b'mod kummerċjali (kif definit fil-leġiżlazzjoni), jaqa' barra mill-kamp ta' applikazzjoni tal-imposta.

(135) Ir-Renju Unit, filwaqt li kkwota s-sentenza tal-Qorti Ġenerali, spjega li l-objettiv tal-AGL: “… jikkonsisti essenzjalment fil-promozzjoni, fis-settur tal-kostruzzjoni, tal-użu tal-aggregati li jikkostitwixxi prodott sekondarju jew skart li jirriżulta minn ċerti proċessi (aggregati wkoll imsejħa ‘sekondarji’), jew tal-aggregati rriċiklati, biex b'hekk jitnaqqas l-użu tal-aggregat estratt mill-barrieri (aggregati wkoll imsejħa ‘primarji’), riżorsi naturali mhux rinnovabbli, u, għaldaqstant, jitnaqqsu l-effetti fuq l-ambjent li huma marbuta ma' dan il-proċess ta' estrazzjoni (iktar 'il quddiem l-‘għan ta' devjazzjoni tad-domanda’ jew l-‘għan ambjentali tal-AGL’).”

(136) L-awtoritajiet tar-Renju Unit jiddikjaraw li l-loġika wara t-taxxa kienet stabbilita biċ-ċar mill-bidu nett fil-Valutazzjoni tal-Impatt Regolatorju: “L-objettiv ewlieni tal-għażla tal-Gvern ikun li tnaqqas il-problemi ambjentali tat-tqattigħ mill-barrieri li huma imposti fuq individwi u kumpaniji fis-soċjetà inġenerali, u sabiex tħeġġeġ ir-riċiklaġġ.”

(137) L-awtoritajiet tar-Renju Unit jiddikjaraw li l-AGL għandha l-għan li tilħaq l-objettiv ambjentali tagħha b'żewġ modi differenti iżda minsuġin ma' xulxin. L-ewwel nett, l-impożizzjoni tal-imposta tgħin sabiex tiġi internalizzata parti mill-ħsara kkaġunata mill-estrazzjoni u t-trasportar tal-aggregat. B'hekk, l-imposta twassal għal tnaqqis fid-domanda għal aggregat estratt ġdid peress li jiżdiedu l-ispejjeż. It-tieni, eżenzjonijiet u ħelsien jingħataw għal skart u materjali riċiklati sabiex jitħeġġeġ tbegħid fid-domanda minn aggregat estratt ġdid favur materjali bħal dawn, filwaqt li ma tiġix skoraġġita l-produzzjoni ta' materjal mhux aggregat. Sabiex l-AGL tilħaq l-objettiv ambjentali tagħha, din tfasslet b'tali mod li jiżgura li jkun hemm alternattivi ekonomikament attraenti għal aggregat estratt ġdid u ntaxxabbli.

(138) L-awtoritajiet tar-Renju Unit jiddikjaraw li, bl-eżenzjonijiet tagħha, l-AGL għandha l-għan li tħeġġeġ l-użu ta' materjal riċiklat jew ta' prodotti sekondarji (li jirriżulta minn proċess li ma jkollux l-għan li jipproduċi aggregat), sabiex tonqos id-domanda għal aggregat verġni u b'hekk tonqos il-ħsara ambjentali marbuta mat-tqattigħ fil-barrieri għall-aggregati. Id-derogi mill-kamp ta' applikazzjoni tat-taxxa jistgħu jaqgħu taħt żewġ kategoriji: aggregat riċiklat u prodotti sekondarji ta' skart inevitabbli. Dawn tal-aħħar jistgħu jiġu definiti bħala materjal li huwa użat b'mod kummerċjali fir-Renju Unit u użat bħala aggregat tal-bini, iżda li jirriżulta bħala konsegwenza inevitabbli ta' proċess li ma jitwettaqx b'mod deliberat biex jiġi prodott l-aggregat. Min-naħa tagħhom, dawn il-prodotti jaqgħu taħt żewġ kategoriji: (a) dawk il-materjali li jirriżultaw inevitabbilment mill-estrazzjoni ta' mineral mhux aggregat; jew (b) dawk li jirriżultaw inevitabbilment minn proċess ta' tħaffir jew tħammil mhux maħsubin biex jiġi estratt xi materjal għal użu kummerċjali.

(139) L-awtoritajiet tar-Renju Unit jiddikjaraw li dawk il-materjali li huma estratti għal użu kummerċjali bħala aggregat, jew li jirriżultaw bħala prodotti sekondarji minn proċess maħsub sabiex jiġi prodott aggregat għal użu kummerċjali, huma f'sitwazzjoni fattwali differenti mill-materjali eżentati.

(140) L-awtoritajiet tar-Renju Unit jiddikjaraw li, skont id-derogi deskritti iktar 'il fuq, l-eżenzjonijiet mill-imposta jagħmlu distinzjoni bejn materjali skart li jirriżultaw bħala l-prodott sekondarju tal-estrazzjoni ta' mineral mhux aggregat, li huma eżentati, u materjali skart li huma l-prodott sekondarju tal-estrazzjoni ta' aggregat (bħal skart mill-franka), li jibqgħu soġġetti għat-taxxa. Fil-fehma tagħhom, id-distinzjoni hija mnissla mill-objettiv li tiġi skoraġġita l-estrazzjoni tal-franka għal aggregat filwaqt li ma tiġix skoraġġita l-produzzjoni ta' materjal mhux aggregat. L-AGL tiskoraġġixxi l-estrazzjoni ta' aggregat mill-ġebla naturali filwaqt li tħeġġeġ l-użu ta' provvisti alternattivi ta' aggregat.

(141) L-awtoritajiet tar-Renju Unit jiddikjaraw li l-eżenzjonijiet mit-taxxa huma kruċjali sabiex jintlaħaq l-iskop ambjentali tal-AGL peress li jnaqqsu l-ħsara maħluqa mit-tqattigħ ta' materjal ġdid mill-barrieri. Jisħqu li hija d-differenza fil-prezz bejn il-materjali eżentati u ntaxxati li tbiegħed id-domanda mit-tqattigħ ta' materjal ġdid mill-barrieri. L-eżenzjonijiet huma konsistenti mal-objettiv ambjentali tal-AGL, peress li l-użu ta' materjali eżentati finalment ibaxxi d-domanda għall-estrazzjoni ta' aggregat ġdid u l-ħsara ambjentali assoċjata magħha.

(142) L-awtoritajiet tar-Renju Unit jiddikjaraw li hemm ħafna eżempji ta' materjali eżentati li jieħdu post aggregati tal-ifjen kwalità. Pereżempju, il-bini tal-Olympic Park tal-2012 kien jeħtieġ iktar minn miljun tunnellata f'materjali ta' mili aggregati. Intużaw prodotti sekondarji mill-produzzjoni tat-tafal taċ-ċina minn Cornwall flimkien ma' aggregati rriċiklati minflok aggregati tal-ifjen kwalità bħal franka jew granit imqattgħin ġodda. Skart tal-lavanja minn […] (*) barriera tal-lavanja ntużat bħala sodda għall-pajpijiet fil-[…]. Din il-lavanja mfarrka ntużat minflok aggregat minn ġebel imfarrak ieħor. Intuża wkoll prodott sekondarju tal-lavanja mill-istess barriera fil-bini fi […] minflok aggregat tal-ifjen kwalità.

(143) L-awtoritajiet tar-Renju Unit juru li n-numru ta' barrieri eżentati ma żdiedx mindu ddaħħlet l-AGL kif muri fit-tabella ta' hawn taħt li fiha n-numru ta' barrieri attivi f'ċertu żmien partikolari: 2001 2002 2003 2004 2005 2006 Tafal tal-kawlina 20 20 22 18 18 18 Tafal taċ-ċina 17 17 17 17 15 15 Franka 348 348 359 336 340 319 Ġebel ignew u metamorfiku 211 211 210 204 213 199 Lavanja 43 43 44 43 40 35 Tafal u shale 177 177 180 172 169 172 2007 2008 2009 2010 2011 2012 Tafal tal-kawlina 18 18 18 18 18 18 Tafal taċ-ċina 13 12 16 17 16 15 Franka 338 335 324 331 317 322 Ġebel ignew u metamorfiku 208 203 207 195 204 191 Lavanja 36 37 32 33 33 32 Tafal u shale 175 165 156 159 155 155

(144) Fl-2009, il-ġebel imfarrak kien jammonta għal 59,4 % tal-bejgħ ta' aggregat primarju fir-Renju Unit. Il-bqija tat-tali bejgħ kien jikkonċerna ramel u żrar. Kien ċar li l-franka kienet l-iktar sors importanti ta' aggregat minn ġebel imfarrak, tant li ammontat għal 66 % tat-total, segwita minn ġebel ignew bħall-granit (24 %) u ġebel ramli (9 %). Il-franka, il-ġebel ignew u l-ġebel ramli lkoll għandhom użi oħrajn, eż. bħala ġebel tal-bini, jew fil-każ tal-franka, bħala ġir industrijali.

(145) Fl-2012, tunnellata aggregat tal-franka kien jinbiegħ bejn GBP 7,16 u GBP 11,70 it-tunnellata. Tunnellata granit kienet tinbiegħ bejn GBP 6,12 u GBP 12,82 it-tunnellata. Tunnellata aggregat tal-lavanja kienet tinbiegħ bejn GBP 2 u GBP 8.

(146) Fir-rigward ta' aggregati tat-tiżjin, l-awtoritajiet tar-Renju Unit flimkien mal-BAA ssottomettew informazzjoni li huma użu atipiku tal-aggregati. Dawk użati fit-tħejjija tal-art jintużaw fi kwantitajiet żgħar u jintgħażlu skont il-proprjetajiet viżivi tagħhom, eż. il-kulur u l-forma, bil-proprjetajiet tal-bini bħas-saħħa li ftit li xejn jingħataw kunsiderazzjoni, għall-kuntrarju ta' użi aggregati oħrajn. Minħabba l-kwantitajiet żgħar involuti, l-aggregati tat-tiżjin jifformaw sehem żgħir mid-domanda tas-suq għal aggregati fir-Renju Unit.

5.5 VALUTAZZJONI TAL-KUMMENTI RIĊEVUTI

(147) Il-Kummissjoni diġà kkonkludiet fid-Deċiżjoni ta' Ftuħ li l-prinċipju ta' taxxa normali tal-AGL jista' jiġi spjegat fil-qosor bħala l-intaxxar ta' ġebel, żrar u ramel estratt ġdid/deliberatament sabiex jintuża bħala aggregati u soġġett għal użu kummerċjali fir-Renju Unit mill-1 ta' April 2002 'l hemm.

(148) Minbarra l-kummenti tal-awtoritajiet tar-Renju Unit murija iktar 'il fuq dwar il-prinċipju ta' taxxa li huwa l-bażi tal-AGL, il-Kummissjoni tagħmel l-osservazzjonijiet li ġejjin.

(149) Bosta partijiet terzi kkummentaw li l-AGL ma tittrattax il-materjali b'mod konsistenti għaliex prodotti sekondarji minn materjali eżentati oħrajn (ġebel użat biex jiġi prodott ġebel b'wiċċ ċatt wieħed jew iktar (minn hawn 'il quddiem imsejjaħ “ġebel imqatta'”), ġir), ġebel b'PSV għoli, armour rock għad difiżi mill-baħar, ġebel tal-ħitan u prodotti sekondarji/skart mill-estrazzjoni ta' aggregati primarji ta' kwalità għolja mhumiex eżentati. Allegatament ikunu fl-istess sitwazzjoni legali u fattwali bħall-prodotti sekondarji ta' materjali mhux aggregati li bħalissa huma eżentati jew bħal materjali b'użi speċjalizzati mhux intaxxati.

(150) Il-Kummissjoni stess tqajjem il-kwistjoni fid-Deċiżjoni ta' Ftuħ dwar għaliex jitqies iġġustifikat li jingħataw eżenzjonijiet għal prodotti sekondarji tat-tafal tal-kawlina, tafal taċ-ċina, faħam, linjite, shale u lavanja iżda mhux għal prodotti sekondarji tal-ġir għal użu agrikolu u ġebel imqatta'.

5.5.1 INTAXXAR TA' PRODOTTI SEKONDARJI MILL-ESTRAZZJONI TA' ĠEBEL IMQATTA' U ĠIR

(151) Wara li rċiviet informazzjoni estensiva mingħand paritjiet terzi u mingħand l-awtoritajiet tar-Renju Unit, il-Kummissjoni osservat li l-iskart jew il-prodotti sekondarji mill-estrazzjoni ta' ġebel imqatta' u ġir jikkonsistu fl-istess tip ta' ġebla bħall-ġebel imqatta' u l-ġir: (i) skart mill-estrazzjoni ta' franka, u (ii) skart li jirriżulta mill-estrazzjoni ta' ġebel biex jiġi prodott ġebel imqatta' aktarx li jikkonsisti fil-parti l-kbira minn qxur tal-istess tip ta' ġebla li tkun qed tinqata'.

(152) L-eżenzjonijiet mill-AGL jagħmlu distinzjoni bejn materjali skart li jirriżultaw bħala l-prodott sekondarju tal-materjal estratt mhux għal użu bħala aggregati (bħal skart mill-estrazzjoni ta' tafal taċ-ċina u tal-kawlina, faħam, linjite u lavanja), li huma eżentati, u materjali skart li huma l-prodott sekondarju tal-estrazzjoni apposta ta' materjal sabiex jintuża bħala aggregat (bħal skart mill-franka), li għadhom soġġetti għat-taxxa.

(153) Din id-distinzjoni fit-taxxa tirriżulta mill-objettiv li tiġi skoraġġita l-estrazzjoni ta' franka, granit, ġebel ramli, eċċ., għal użu aggregat filwaqt li ma tkunx affettwata l-produzzjoni ta' materjal mhux aggregat.

(154) Kif iddeskrivew l-awtoritajiet tar-Renju Unit, franka, ġebel ramli u granit huma l-iktar materjali komuni estratti sabiex jintużaw bħala aggregati. Fil-fatt, eżenzjoni mill-AGL ta' prodotti sekondarji tal-ġebel imqatta' jew tal-franka użata biex jiġi prodott il-ġir tal-inqas iżżomm il-livell jekk ma tħeġġiġx l-estrazzjoni ġdida ta' dawn il-materjali.

(155) Barra minn hekk, ma hemm ebda spiża addizzjonali (ta' pproċessar) biex jinkiseb ġebel imqatta' u ġir mill-materjali estratti ewlenin. Mhux bħal, pereżempju, l-estrazzjoni ta' tafal taċ-ċina u tal-kawlina li fejn is-seperazzjoni ta' dawn il-materjali mill-iskart tiswa ħafna flus.

(156) L-awtoritajiet tar-Renju Unit spjegaw li kemm il-ġebel li jrid jitqatta' kif ukoll il-franka użata biex jinkiseb il-ġir jiġu estratti apposta sabiex jintużaw bħala aggregati. Barra minn hekk, il-prodotti sekondarji u l-iskart tagħhom jistgħu jinbiegħu waħedhom anki mingħajr il-materjal ewlieni peress li jagħmlu materjal ta' kwalità tajba biex jintużaw bħala aggregati. Prova ta' dan, l-awtoritajiet tar-Renju Unit bagħtu informazzjoni dwar il-prezzijiet li turi li, tabilħaqq, il-prezzijiet tal-ġir u l-ġebel imqatta' fil-parti l-kbira mhumiex ferm ogħla mill-prezzijiet tal-prodotti sekondarji tagħhom. L-ispiża tal-franka għall-ġir hija ta' madwar GBP 12,50 sa GBP 19,50 it-tunnellata, filwaqt li l-prezz tal-prodott sekondarju tagħha huwa ta' GBP 7,16 sa GBP 11,70 it-tunnellata. Ġebel ignew (inkluż il-granit), li jintuża wkoll biex jiġi prodott ġebel imqatta', jiswa madwar GBP 5,51 sa GBP 12,91 it-tunnellata, filwaqt li l-prodott sekondarju tiegħu jinbiegħ għal madwar GBP 6,12 sa GBP 12,82 it-tunnellata. Dan ifisser ukoll li jekk ma jkun hemm ebda domanda għall-prodott speċjalizzat ta' kwalità għolja, il-barriera xorta tibqa' għaddejja bl-estrazzjoni ġdida peress li jagħmel sens ekonomiku li tbigħ il-prodott estratt ġdid u l-prodott sekondarju tiegħu għal użu aggregat. Ma jistax jiġi eskluż li, b'hekk, l-eżenzjoni tal-prodotti sekondarji tista' tħeġġeġ tqattigħ ta' materjali ġodda addizzjonali mill-barrieri u, għalhekk, tmur kontra l-loġika ambjentali tal-AGL.

(157) Barra minn hekk, ma hemm ebda mod oġġettiv kif tiddistingwi bejn franka bħala prodott sekondarju mill-produzzjoni ta' ġir agrikolu u ġir imqatta' apposta biex jintuża bħala aggregat. Hekk ukoll huwa minnu għal granit u ġebel ramli u prodotti sekondarji tal-ġebel imqatta'. B'hekk, dawn il-materjali estratti ġodda u l-prodotti sekondarji tagħhom jieħdu post xulxin u b'hekk l-operatur tal-barriera jista' jiddeċiedi fuq il-bażi tad-domanda li jbigħ it-tnejn li huma għall-istess “użu bħala aggregati”.

(158) Fuq il-bażi tal-kunsiderazzjonijiet stipulati fil-Premessi 151 sa 157 iktar 'il fuq, il-Kummissjoni tosserva li l-prodotti sekondarji tal-estrazzjoni tal-ġir u l-ġebel imqatta' mhumiex f'sitwazzjonijiet fattwali u legali differenti bħall-prodotti estratti ġodda. Barra minn hekk, kwalunkwe eżenzjoni possibbli għall-iskart li jirriżulta mil-estrazzjoni ta' franka/ġebel użati għall-ġebel imqatta' jew għal skopijiet oħrajn għajr bħala aggregati, isservi biss sabiex tħeġġeġ l-estrazzjoni ta' iktar ġebel u franka ġodda, u ma tgħinx fil-bidla tad-domanda.

5.5.2 ĠEBEL B'PSV GĦOLI, ARMOUR ROCK GĦAD-DIFIŻI MILL-BAĦAR, ĠEBEL TAL-ĦITAN, AGGREGATI PRIMARJI TA' KWALITÀ GĦOLJA U L-PRODOTTI SEKONDARJI/SKART TAGĦHOM

(159) Materjali użati għal ġebel b'PSV għoli, armour rock, ġebel tal-ħitan u aggregati primarji ta' kwalità għolja tabilħaqq jirrappreżentaw użi speċjalizzati tal-materjali rispettivi, jew inkella użi li fihom ma jistgħux jiħdulhom posthom aggregati riċiklati jew skart minn materjali li mhumiex intaxxati.

(160) Madankollu, il-materjali kollha użati għal ġebel b'PSV għoli, armour rock, ġebel tal-ħitan u aggregati primarji ta' kwalità għolja u l-prodotti sekondarji tagħhom huma tal-istess ġebla. Pereżempju, l-armour rock huwa prodott mill-istess ġebla bħall-qxur tal-aggregati iżgħar li jirriżulta bħala prodotti sekondarji.

(161) Dawn l-iġbla ġeneralment ikunu tajbin biex jintużaw bħala aggregati u l-operaturi tal-barrieri għandhom għażla dwar kif ibigħu jew jużaw il-ġebla partikolari skont id-domanda.

(162) Għar-raġunijiet spjegati fil-Premessi 151 sa 157 iktar 'il fuq, fir-rigward ta' prodotti sekondarji tal-ġebel imqatta' u tal-ġir, il-Kummissjoni ma tistax teskludi li eżenzjoni għal ġebel b'PSV għoli, armour rock għad-difiżi mill-baħar, ġebel tal-ħitan, aggregati primarji ta' kwalità għolja u l-prodotti sekondarji/skart tagħhom, tista' tħeġġeġ l-estrazzjoni ta' dawn il-materjali għal skopijiet ta' aggregati.

(163) Fir-rigward il-fatt li bosta partijiet interessati kellhom dubji dwar il-loġika tal-AGL fid-dawl tal-fatt li l-PSV għoli u armour rock huma ntaxxati filwaqt li tafal għal difiżi ta' għarar jew materjali għal użu speċjalizzati oħra mhumiex intaxxati, l-awtoritajiet tar-Renju Unit b'mod konġunt mal-BAA taw informazzjoni li PSV (hu miżura tar-reżistenza ta' aggregat għall-illostrar; aggregati b'PSV għoli huma użati b'taħlita bituminuż mqiegħda fuq is-superfiċje ta' toroq biex jingħata livell għoli ta' resistenza għal skidjar. Aggregati bl-ogħla PSV huma użati f'postijiet bħal liwjiet u żoni ta' brejkjar, u huma speċifikati għall-valur tagħhom ta' PSV u l-livell ta' tibrix tal-aggregat (AAV). Dawn huma l-karatteristiċi li huma inerenti fid-depożiti tal-blat u mtejba mill-proċess ta' manifattura. Il-materjali għadhom aggregat u dan l-użu huwa kklassifikat bħala użu aggregat għall-għan tal-AGL.

(164) Armour rock u użat biex jipproteġi l-linji tal-kosta tar-Renju Unit minn erożjoni. Ir-rekwiżiti tal-ispeċifikazzjoni jiddependu fuq is-severità speċifika tal-ambjenti tal-baħar. Il-kwalitajiet li huma speċifikati jinkludu d-densità u l-valur ta' brix ta' aggregat. Huwa kklassifikat bħala użu ta' aggregat għall-għan tal-AGL hekk kif inhu użat għas-saħħa u d-daqs.

(165) Barra minn hekk, jekk materjal użat għal ċerta raġuni huwiex sostitwibbli jew le ma jaffettwax il-loġika tal-AGL u l-eżenzjonijiet mogħtijin għal materjali oħrajn. Tabilħaqq, il-Kummissjoni tosserva li, hemm, l-AGL tapplika għal firxa ta' użi differenti li mhumiex sostitwibbli. Madankollu, diment li t-tali materjali jistgħu jintużaw u fil-fatt huma użati spiss bħala aggregati u l-użu tagħhom bħala aggregati jagħmel sens ekonomiku, eżenzjoni għat-tali materjali anki għal ċerti użi xxekkel l-objettiv tal-AGL.

(166) Bosta partijiet interessati semmew il-fatt li l-aggregati eżentati jieħdu post prodotti aggregati sekondarji u mhux il-prodotti tal-ifjen kwalità. L-ewwel nett, il-Kummissjoni tosserva li din il-kunsiderazzjoni ma tixħet ebda dubju fuq il-fatt li l-AGL qed tilħaq l-ambitu ambjentali tagħha peress li l-materjali eżentati li huma prodotti sekondarji inevitabbli tal-materjal estratt għal użu mhux bħala aggregati jieħdu post aggregati estratti ġodda. Ma jimpurtax jekk jieħdu post aggregati ta' kwalità ogħla jew inqas diment li tonqos l-estrazzjoni ta' ġodda. Barra minn hekk, il-Kummissjoni tosserva li kultant, materjali eżentati jistgħu anki jieħdu post aggregati ta' kwalità ogħla kif spjegat mill-awtoritajiet tar-Renju Unit fil-Premessa 142.

(167) Il-Kummissjoni tagħraf li l-problemi bl-implimentazzjoni tal-AGL u l-eżenzjonijiet tagħha fuq il-bażi tal-ġeoloġija tal-materjali. Madankollu, il-Kummissjoni tosserva wkoll li kien ikun iktar diffiċli li l-eżenzjonijiet jiġu bbażati fuq l-użi tal-materjali peress li dan jista' jwassal għal diffikultajiet fl-infurzar u jagħti iktar lok għal abbużi. Barra minn hekk, jidher li l-awtoritajiet tar-Renju Unit kisbu r-Rapport bħala appoġġ għall-implimentazzjoni tal-AGL u li jsegwu d-definizzjonijiet u t-testijiet għall-materjal ipprovduti hemm. Il-BAA stess għarfet li l-awtoritajiet tar-Renju Unit jużaw ġeologu espert biex jistabbilixxi l-materjali prodotti mill-barrieri.

(168) Fir-rigward tal-esklużjoni tat-tafal u x-shale użati għal prodotti taċ-ċeramika mis-sospensjoni tal-AGL, il-Kummissjoni tosserva li dan huwa proċess industrijali eżentat li diġà ġie kkunsidrat fid-Deċiżjoni ta' Ftuħ u li nstab li ma jikkostitwixxix għajnuna mill-Istat.